Sambutan Hari Lahir: Sejarah, Ritual Dan Makanan

Hari lahir, hari ulangtahun, hari jadi. Apapun sebutannya, sambutan hari lahir ini adalah suatu acara yang kadangkala menjadi suatu kewajipan dalam sesebuah masyarakat. Pernahkah anda terfikir, bilakah sambutan hari lahir ini bermula? Dan, apakah pula tradisi khas masyarakat di dunia serta makanan istimewa yang dihidangkan sempena sambutan hari lahir ini? Artikel ini akan menjejaki semula sejarah permulaan sambutan hari lahir di seluruh dunia dan perkara-perkara khusus yang dilakukan oleh masyarakat dunia dalam menyambutnya.

Sejarah sambutan hari lahir

Secara asasnya, sambutan hari lahir ini
sebenarnya diraikan seiring dengan penciptaan kalendar yang menunjukkan tarikh
dan tahun. Pada zaman awal peradaban manusia, hari dan waktu ditentukan dengan
melihat kepada perubahan bulan, matahari serta sumber alam yang lain.

Ahli sejarah yang mengkaji kitab Bible menyatakan bahawa tarikh hari lahir yang pertama telah disebut pada sekitar 3000 tahun Sebelum Masehi, yang mana ia merujuk kepada hari lahir Firaun. Namun, ia sebenarnya bukanlah menunjukkan hari kelahiran Firaun tersebut ke dunia, tetapi tarikh di mana Firaun lahir sebagai ‘tuhan’. Ini kerana, dalam masyarakat Mesir purba, apabila seseorang itu diangkat menjadi Firaun, maka dia telah berubah menjadi ‘tuhan’, dan tarikh ini adalah lebih penting berbanding hari kelahirannya itu sendiri.

Idea sambutan hari lahir ini dikatakan
bermula daripada tradisi Pagan, yang mana berdasarkan tradisi ini, mereka
percaya bahawa roh jahat akan muncul pada hari di mana berlakunya perubahan
yang besar, seperti hari seseorang itu bertambah umurnya, iaitu hari lahirnya.
Malah, masyarakat Greek purba turut mempercayai bahawa setiap individu
mempunyai semangat (spirit) yang tersendiri, yang akan datang menziarahi
individu pada hari lahirnya dan memerhatikannya. Dan, semangat ini dikatakan
mempunyai kaitan secara mistik dengan Tuhan yang telah membawa kelahiran
individu tersebut ke dunia.

Kerana itulah, mereka mengadakan suatu
sambutan yang khas bagi meraikan hari lahir ini. Sambutan hari lahir ini
diadakan sebagai suatu bentuk perlindungan daripada roh jahat bagi setiap
individu. Lilin dinyalakan dan bunyi bising turut dilakukan bagi menghalau dan
menakutkan sebarang roh jahat yang tidak diingini.

Dalam kepercayaan agama Kristian, setiap
individu adalah lahir dengan ‘dosa’, dan disebabkan itulah, pada awal sambutan
hari lahir yang dikaitkan dengan tradisi Pagan menjadikan masyarakat Kristian
menganggap sambutan hari lahir ini sebagai suatu ‘sambutan roh jahat’.
Hinggalah pada abad ke-4 Masehi, kepercayaan ini berubah dan sambutan hari
lahir Jesus mula diraikan.

Masyarakat Roman purba pula merupakan
masyarakat pertama yang mengadakan sambutan hari lahir untuk individu biasa
yang tiada kaitan dengan kepercayaan agama. Individu biasa ini adalah
kawan-kawan serta ahli keluarga. Namun, kerajaan pada waktu itu telah mencipta
hari kelepasan khas bagi meraikan hari lahir rakyat yang agak terkenal dalam
bidang masing-masing. Selepas berakhirnya Zaman Pertengahan, sambutan hari
lahir ini mula diraikan bukan sahaja oleh golongan kaya, tetapi oleh masyarakat
biasa.

Ritual di sebalik sambutan hari lahir

Setiap masyarakat di dunia, mempunyai ritual
dan tradisi mereka yang tersendiri berkaitan dengan sambutan hari lahir ini. Berikut
merupakan antara negara di dunia dengan ritual dan tradisi yang tersendiri dalam
mengadakan sambutan hari lahir.

Sambutan hari lahir di Amerika Syarikat telah berubah menjadi suatu
kelaziman selepas berakhirnya Perang Dunia Kedua. Parti hari lahir dengan
belon, dan kek adaah kemestian dalam sambutannya, dan mereka yang meraikan hari
lahir akan diberikan hadiah daripada kawan-kawan dan ahli keluarga. Kek akan
diletakkan dengan lilin kecil dan lagu hari lahir akan didendangkan. Individu
yang menyambutnya akan melakukan hajat dan mereka percaya bahawa hajat itu
harus dirahsiakan agar ia menjadi kenyataan.

Satu tradisi penting di Mexico adalah Quinceanera, iaitu sambutan
hari lahir gadis yang ke-15 tahun. Sambutan hari lahir yang ke-15 ini adalah
sebagai simbolik bagi gadis tersebut untuk menjadi seorang wanita, dan ia
dilengkapi dengan pemakaian gaun formal oleh si gadis, pesta tari menari dan
kek bertingkat. Kemeriahan majlis ini boleh disamakan dengan majlis
perkahwinan. Selain daripada Quinceanera, majlis hari lahir biasa di
Mexico dipanggil sebagai fiesta, dan ia dimeriahkan dengan jamuan makanan
tradisional seperti tacos dan pinata. Lagu hari lahir bagi masyarakat Mexico
pula dipanggil sebagai Las Mañanitas dan ia adalah menyerupai dengan
lagu hari lahir yang biasa.

Di benua Afrika, yang terdiri daripada pelbagai puak yang berbeza, sambutan
hari lahir yang dilakukan juga mempunyai ritual unik yang tersendiri. Di Ghana
contohnya, masyarakatnya meraikan hari lahir seseorang kanak-kanak dengan
mengejutkannya daripada tidur dengan menggunakan ‘oto’, iaitu sejenis patty
yang diperbuat daripada ubi keledek dan digoreng. Bagi puak Masai di Kenya
pula, salah satu ritual yang dilakukan bagi meraikan perubahan seorang budak
lelaki memasuki alam dewasa (antara umur 14 hingga 16 tahun) adalah melengkapkan
kehidupan secara sendirian di suatu perkampungan secara perkhemahan. Setelah
menyelesaikan proses ini, mereka akan diraikan dengan melakukan ‘jumping
dance’.

Satu ritual yang unik bagi sambutan hari lahir mengikut tradisi Irish
adalah ‘menghantukkan’ (bumping) kepala budak yang menyambut hari lahir.
Ia dilakukan oleh orang dewasa, iaitu dengan memegang kaki anak tersebut ke
atas, dan menghantukkan kepalanya dengan lembut ke lantai. Jumlah hantukan ini
adalah bersamaan dengan umur budak tersebut. Bagi remaja yang telah memasuki
usia 21 tahun pula, mereka akan diberikan ‘kunci rumah’ sebagai simbolik bahawa
mereka telah dewasa dan boleh keluar masuk rumah sesuka hati mereka.

Berbanding parti yang formal, kanak-kanak Jepun biasanya akan melalui
sambutan 7-5-3 (7-5-3 celebration) yang diadakan pada 15 November dan
dipanggil sebagai Shichi-go-san. Disebabkan pada zaman purba,
kanak-kanak sering meninggal dunia, maka apabila seorang budak lelaki mencecah
umur lima tahun, atau seorang budak perempuan mencecah umur tiga dan tujuh
tahun, kanak-kanak ini akan diberikan pakaian yang paling cantik dan melawat kuil
bagi menyatakan kesyukuran atas kesihatan yang diberi. Mereka juga dibenarkan
untuk membeli sebungkus gula-gula.

Uniknya di Belanda, budak lelaki dan perempuan akan merancang sendiri parti
hari lahir mereka di rumah masing-masing. Tetamu akan mengucapkan selamat
kepada orang yang menyambutnya dengan ucapan “Gefeliciteerd,”
iaitu tahniah, dan diikuti dengan ciuman dari pipi ke pipi. Ciuman ini dimulakan
pada pipi kanan, diikuti pipi kiri dan akhirnya pipi kanan semula.

Parti hari lahir yang diadakan untuk kanak-kanak di Brazil adalah sangat
besar dan meriah. Malah, mereka akan mengadakan tempat khas yang dipanggil buffet
infantil yang bertujuan khusus untuk sambutan hari lahir kanak-kanak. Satu
lagi tradisinya adalah, kepingan kek pertama yang dipotong dalam sambutan hari
lahir tersebut diberikan kepada kanak-kanak itu, tetapi kanak-kanak itu harus
memberikannya kepada orang terpenting dalam hidupnya seperti ibu bapanya.

Salah satu ritual lahir lahir di Korea Selatan ialah hwangap, iaitu
meraikan hari lahir ke-61 (60 tahun mengikut kiraan biasa) seseorang individu
mengikut kiraan masyarakatnya. Ritual ini menunjukkan kembalinya pusingan bagi
tahun kelahiran, iaitu lima kali pusingan bagi 12 tahun kitaran kalendar lunar.
Ia adalah petunjuk penting yang menunjukkan panjang umur, serta peralihan
peranan seseorang individu yang aktif kepada peranan yang kurang aktif, seperti
persaraan.

Selain daripada ritual dan tradisi yang
tersendiri, terdapat juga makanan-makanan istimewa yang dihidangkan sewaktu
sambutan hari lahir, iaitu:

Di Denmark, mengikut tradisi Danish, sejenis roti bun yang dinamakan Fødselsdagsboller,
dimakan pada waktu sarapan pagi pada hari lahir seseorang. Ia hanyalah roti
biasa yang diperbuat daripada campuran tepung, gula dan mentega, tetapi rasanya
cukup lazat kerana dimakan panas-panas selepas dibakar.

Masyarakat Korea Selatan meraikan sambutan hari lahir mereka bukan dengan
kek atau makanan manis yang lain, tetapi dengan memasak sup rumpai laut (seaweed
soup). Sup ini juga sebenarnya turut dimasak ketika meraikan seorang wanita
yang baru melahirkan bagi memulihkan tenaga dan memberi khasiat untuk mereka.

Di Mexico, makanan tradisi yang dihidangkan dalam sambutan hari lahir
sejenis puding beras yang dipanggil sebagai Arroz con Leche. Puding ini
boleh dihidangkan secara panas atau sejuk dan menjadi suatu hidangan kemestian
bagi sesuatu majlis di Mexico.

Masyarakat Australia meraikan hari lahir dengan suatu hidangan wajib, iaitu
fairy bread. Ia bukanlah suatu hidangan yang luar biasa, kerana fairy bread ini
sebenarnya hanyalah hidangan ringkas dengan roti bermentega dengan taburan gula
berwarna-warni di atasnya, yang pastinya memberi kegembiraan buat kanak-kanak.

Hidangan dari Perancis ini merupakan antara hidangan istimewa bagi
majlis-majlis di negara tersebut. Ia adalah sejenis bebola pastri yang disusun
secara berlapis-lapis antara satu sama lain dan karamel akan dialirkan
melaluinya. Hidangan ini bukan sahaja enak, malah visualnya sahaja sudah cukup
mengujakan sesiapa yang melihatnya.

Payesh adalah hidangan biasa di India yang disajikan pada hari keramaian
atau majlis tertentu, dan dihidangkan pada akhir jamuan makan. Ia adalah
pencuci mulut ringkas yang rasanya seperti puding beras, dan boleh diletakkan
pelbagai jenis rasa dan rempah yang berbeza di atasnya.

Hidangan Sweden ini merupakan sejenis kek cantik dengan bahagian atas yang
diperbuat daripada marzipan. Di bahagian dalam kek yang cantik adalah kek span,
dengan inti pelbagai jem buah-buahan, krim pastri dan krim putar yang banyak.

Kesimpulan

Sambutan hari lahir di setiap negara adalah
berbeza mengikut tradisi masing-masing, dengan ritual dan makanan yang
tersendiri. Pada hari ini, bukanlah suatu sambutan yang terpesong seperti di
awal kewujudannya dahulu iaitu untuk menghalau roh jahat, tetapi lebih kepada
suatu majlis yang diadakan bagi menggembirakan hati orang yang menyambutnya,
terutamanya kanak-kanak. Apa yang paling utama, sambutan hari lahir haruslah
diadakan secara sederhana dan tidak melampau batas. Selamat hari lahir!

RUJUKAN:

Anonymous. (2017). How
Did The Tradition of Birthdays Begin ? Retrieved November 3, 2019, from
https://www.pumpitupparty.com/blog/how-did-the-tradition-of-birthdays-begin/%0AHave

Argetsinger, K.
(1992). Birthday Rituals : Friends and Patrons in Roman Poetry and Cult. JSTOR,
11(2), 175–193.

Bond, S. (2016). The
History of the Birthday And The Roman Calendar. Retrieved November 5, 2019,
from https://www.forbes.com/sites/drsarahbond/2016/10/01/the-history-of-the-birthday-and-the-
roman-calendar/#243b66d87bdc

Chin, S. (1991).
Korean birthday rituals. Journalof Cross-Cultural Gerontology,
(January), 1–8. https://doi.org/10.1007/BF00056752

Diaz, A. (2019). Go
Shorty : 20 Birthday Food Traditions From Around The World. Retrieved November
4, 2019, from
https://www.therecipe.com/birthday-food-traditions-around-the-world/

Soard, L. (2016).
Birthday Traditions Around the World. Retrieved November 5, 2019, from
https://family.lovetoknow.com/cultural- heritage-symbols/birthday-traditions-
around-world


Juri Wujudkan Anugerah Khas Semata-mata Untuk P Ramlee

Pada 14 hingga 19 April 1963 telah diadakan Festival Filem Asia buat kali ke-10. Dan buat kali ke empat, Tokyo terpilih menjadi tuan rumah untuk mengajurkan sebuah festival filem yang sangat betprestij di rantau Asia.

Delegasi dari Kuala Lumpur – Singapura diwakili oleh P.RAMLEE wakil tunggal dari Shaw Brothers manakala HUSSAIN HANIFF, LATIFAH OMAR, ROSYATIMAH, WAHID SATAY dan RAHMAH ALI mewakili Cathay-Keris. Antara filem Melayu yang bertanding di festival filem itu ialah IBU MERTUA KU (P.RAMLEE), LABU LABI (P.RAMLEE), CHUCHU DATOK MERAH (M.AMIN), MASOK ANGIN KELUAR ASAP (HUSSAIN HANIFF) dan BAYANGAN DI WAKTU FAJAR (USMAR ISMAIL).

P.RAMLEE turut bertanding dalam ketegori Pelakon Lelaki Terbaik melalui filem IBU MERTUA KU, tetapi beliau telah tewas di tangan salah seorang pelakon dari Seoul iaitu KIM SEUNG HO melalui filem ROMANCE GRAY. Sahabat P.RAMLEE dari Jepun TOSHIRO MIFUNE juga turut dicalonkan dalam ketegori sama tetapi turut tewas. P.RAMLEE tidak kecewa dengan kekalahannya itu, cuma beliau mengatakan jikalau Juri dari Indonesia mengundi beliau dengan memberi dua mata sudah cukup untuk membuatkan beliau menang Anugerah Pelakon Lelaki Terbaik buat kali kedua. Akan tetapi filem IBU MERTUA KU berjaya memenangi anugerah Sinematografi Terbaik (hitam & putih) melalui A.BAKAR ALI.

Setelah selesai semua penyampaian anugerah tersebut, salah seorang dari Juri yang ada telah meneliti filem IBU MERTUA KU. Beliau merujuk di atas kemenangan filem itu melalui Sinematografi Terbaik (hitam & putih). Apabila beliau teliti sedalamnya tentang filem itu, beliau mendapati filem ini sangat berbeza dengan filem-filem lain yang turut menyertai festival pada edisi itu. Mengapa insan yang bernama P.RAMLEE ini terlibat hampir keseluruhan di dalam pembikinan filem ini. Beliau PENGARAH, PELAKON, PENGGUBAH LAGU, PENYANYI dan PENULIS LAKON LAYAR untuk filem ini. Ini tidak pernah belaku katanya di dalam sejarah industri seni di asia malahan di dunia pada ketika itu.

Lantas Juri itu tadi telah mengutarakan perkara ini kepada kesemua juri-juri yang lain. Di masa itu juga telah diadakan perbincangan “kilat” sesama juri untuk menentukan apakah pengiktirafan yang patut diberi kepada seorang insan yang bernama P.RAMLEE melalui filem IBU MERTUA KU. Ketika perbincangan itu berjalan, berlaku juga perselisihan pendapat dikalangan juri. Tetapi perkara itu dapat diselesaikan dan akhirnya menemui titik persamaan. Semua hadirin yang hadir pada ketika itu ternanti-nanti apakah yang dibincangkan oleh semua juri pada masa itu.

Akhirnya, 12 juri yang mengadili festival pada edisi kali itu telah sepakat dan sebulat suara memberi anugerah dari GOLDEN HARVEST AWARDS : MOST VERSATILE TALENT (BAKAT SERBA BOLEH) kepada P.RAMLEE kerana kemampuan ajaibnya di dalam filem IBU MERTUA KU. Semua para hadirin yang hadir telah memberi standing ovation kepada P.RAMLEE termasuk bintang filem hindi yang terkemuka pada masa itu iaitu RAJ KAPOOR. Beliau mengatakan “He deserves it” (merujuk kepada P.Ramlee) kepada wartawan yang menemubual beliau.

Anugerah ini satu-satunya ada pada P.RAMLEE dan tidak ada lagi dipertandingkan di mana-mana anugerah seni di dalam dunia selepas P.RAMLEE memenanginya. HANYA PADA P.RAMLEE SAHAJA.


Betul Ke Nenek Moyang Red Indian Ialah Orang Jomon Jepun?

Pengkaji sejarah sentiasa percaya kebanyakan orang asli Amerika hari ini berasal dari Jepun kira-kira 15,000 tahun lalu. Kesimpulan itu dibuat berdasarkan penemuan artifak peralatan batu yang hampir sama dengan peralatan batu orang Jomon, kumpulan pemburu-pengumpul hasil yang tinggal di Jepun dari 15,000 hingga 300 SM. Mereka dikatakan berhijrah ke Amerika Utara dengan menggunakan Jambatan Darat Bering sehingga sampai ke pantai barat laut Amerika Utara.

Tetapi satu kajian baru yang diterbitkan dalam jurnal PaleoAmerica mendedahkan orang asli Amerika berkemungkinan bukan berasal daripada orang Jomon. Kesimpulan itu dibuat selepas sekumpulan saintis diketuai oleh Profesor Richard Scott dari Universiti Nevada-Reno menganalisis sampel gigi lama yang ditemui di benua Amerika, Asia dan Pasifik.

Analisis sampel gigi orang asli Amerika mendapati ia tidak mempunyai persamaan dengan orang Jomon. Lebih banyak ujian genetik yang dijalankan turut mengesahkan perkara sama. Profesor Scott menyifatkan keputusan tersebut tidak selari dengan teori arkeologi yang dikemukakan. Ini bukan bermakna mereka menolak teori Jambatan Darat Bering tetapi menolak teori orang asli Amerika merupakan keturunan orang Jomon.

Dengan hanya 7% sampel gigi orang Jomon mempunyai persamaan dengan sampel orang asli Amerika bukan Artik, ini bermakna orang asli Amerika berasal dari lokasi berbeza. Profesor Scott percaya calon yang berkemungkinan lebih menepati profil genetik mereka berasal dari Siberia.

Walaupun mereka bersetuju dengan keputusan kajian, ia masih terhad kepada sampel gigi dan DNA orang Jomon yang berusia kurang daripada 10,000 tahun selepas orang asli Amerika pertama tiba di Amerika. Tetapi mereka melihat ia merupakan proksi sah untuk populasi orang Jomon di Jepun yang wujud 5,000 hingga 6,000 tahun sebelumnya.

Sebagai bukti tambahan kepada pendedahan maklumat baru ini, satu tapak kaki lama dijumpai di bekas tasik lama di Taman Negara White Sands, New Mexico. Kajian pengkaji arkeologi mendapati tapak kaki tersebut berusia antara 23,000 hingga 21,000 SM. Ini sekaligus menunjukkan manusia sudah lama berada di benua Amerika jauh lebih lama daripada apa yang disangka.

Bagi ketua pengkaji Dr Sally Reynolds, ini menunjukkan manusia telah berhijrah lebih awal ke benua Amerika dengan menggunakan Jambatan Darat Bering. Tidak diketahui sama ada tapak kaki ini ada kaitan dengan orang asli Amerika atau tidak. Tetapi yang pasti, ia memu.sn.ahkan terus teori orang Jomon merupakan nenek moyang orang asli Amerika hari ini.

RUJUKAN

Felton, James. (2021, 13 Oktober). Native Americans Are Not Who We Thought They Were, Study Finds. IFLScience.


Penemuan Dead Sea Scroll Yang Baru

Takdir menentukan bahawa seorang kanak-kanak Badwi akan menemui Gua Qumran. Muhammed Ahmed al-Hamed sebenarnya tidak berniat untuk menerokai alam pun.

Beliau hanya sedang mencari kambing yang hilang dan memasuki gua secara tidak sengaja. Selama ribuan tahun, gua ini menyimpan kitab dalam keadaan yang elok.

Terdengar saja kisah ini, ramai dalam kalangan suku Ta’amireh mengunjungi gua tersebut. Dan mereka sebenarnya menemui Kitab Isaiah, Syarahan Habakkuk dan Peraturan Masyarakat.

Suku Ta’amireh ini mempunyai tahap kebudayaan yang baik. Mereka tidak merosakkan kitab-kitab bersejarah ini. Ketika itu, mereka cuba menjual untuk mendapatkan wang.

Tetapi pihak dihubungi mereka berpendapat yang Ta’amireh mencuri daripada sebuah kuil. Lama-kelamaan, penemuan ini mendapat perhatian John C. Trever yang memulakan suatu proses bersiri.

Akhirnya, dunia mengetahui tentang kewujudan De.ad Sea Scroll yang merupakan sebuah koleksi 900 manuskrip dalam tulisan Yahudi (Lim & Collins, 2010).

Usia kitab ini dikenal pasti menggunakan teknologi radiokarbon. Sebahagian besar ditulis berkemungkinan besar sekitar 200 S.M. (Lawler, 2010).

Pihak sarjana membuat perbandingan terperinci dan mendapati bahawa kitab purba ini sebenarnya sama dengan hukum-hakam kitab-kitab moden.

Yang berbeza cuma ciri-ciri kecil seperti ketinggian Jalut (Goliath). Kitab purba ini tidak dapat mengesahkan ketulenan Injil, kerana berasal daripada zaman sebelum kedatangan Nabi Isa (as).

Penemuan Terbaru Di Jerusalem

Gua Qumran bukan satu-satunya tempat yang menyimpan kitab purba ini. Tidak pasti sebenarnya kenapa gua menjadi tempat penyimpanan.

Mungkin kerana satu masa dahulu bangsa Yahudi dibµrµ sana-sini oleh mµsµh asing. Jadi gua merupakan tempat bersesuaian untuk mengekalkan kandungan kitab.

Sejak kebelakangan ini, sepasukan pakar arkeologi membuat penyelidikan di sebuah gua sekitar 40 kilometer daripada Jerusalem.

Sebenarnya gua ini menjadi tempat teduhan buat pelarian-pelarian Yahudi silam. Tetapi mereka terbµnµh di situ dan ditemui sekitar 1960-an, berkurun-kurun selepas zaman peper.angan Yahudi dan Rom.

Rangka mereka (juga kanak-kanak) berada dalam keadaan baik untuk kajian. Tetapi pada Mac 2021, pakar arkeologi turut menemui sesuatu yang jauh lebih penting untuk dibandingkan dengan rangka manusia.

Mereka terjumpa beberapa cebisan D.ead Sea Scroll yang menulis ayat-ayat daripada Kitab Nahum dan Zechariah (Zion, 2021).

Usia cebisan ini didapati sama dengan usia syiling dan anak pan.ah ditemui di kawasan tersebut, memberikan gambaran mudah tentang apa yang berlaku.

Penemuan ini mengukuhkan lagi kekayaan artifak yang dimiliki Israel. Tidak perlu berasa cemburu pun, kerana Israel merupakan antara negara yang sangat aktif memelihara warisan kebangsaan.

Kerajaan Israel tidak kedekut untuk mengeluarkan dana demi memajukan sebuah perbadanan khas untuk pengurusan artifak. Pertama sekali, Israel khuatir jika barang-barang bersejarah menjadi mang.sa penjar.ahan pihak tidak bertanggungjawab.

Jelas sekali penemuan kitab purba ini tidak langsung mengubahkan apa-apa. Tetapi Israel sangat aktif membina sebuah kebudayaan, setelah berzaman-zaman kehilangan sebuah kedaulatan.

Sebuah negara yang membangun dengan budaya tersendiri mempunyai legitimasi khusus untuk kekal di muka bumi ini. Dengan penemuan kitab purba, Israel lebih bersemangat untuk mengenal pasti barangan-barangan bersejarah lain.

Tidak pelik jika satu hari Israel menemui artifak-artifak keagamaan yang jauh lebih bermakna, seperti Tongkat Musa (as). Kitab De.ad Sea Scrolls memang penting, kerana menghubungkan sejarah di sebalik Bibel sendiri.

Walaupun sebuah warisan agama, penemuan ini mampu menarik perhatian orang ramai dan menjana pelancongan satu hari nanti.

Dengan kepintaran akal, sesiapa sahaja boleh menukarkan barangan sejarah menjadi punca pendapatan negara. Percaturan Israel tentu sekali jauh lebih menguntungkan, untuk dibandingkan dengan negara-negara lain yang mensia-siakan warisan sejarah.

Kalau bukan kerana jabatan kerajaan yang khas, tentu sekali bidang arkeologi Israel tidak akan mencapai tahap kemajuan sedia ada. Malah hari ini “Arkeologi Israel” sudah dipelbagaikan mengikut mazhab dan prosedur diamalkan secara berleluasa di seluruh negara.

Penyelidikan yang dibuat secara berterusan mendedahkan satu realiti penting. Bahawa Israel mempunyai 30,000 tapak arkeologi, yang masih belum digali lagi. Sekarang cuba bayangkan jika Israel mengabaikan warisan ini.

Kerana zaman sekarang, banyak negara rela mengetepikan warisan bangsa kerana motif politik.

RUJUKAN:

Lawler, A. (2010). Who Wrote the (ditapiskan) Sea Scrolls? Smithsonian Magazine.

Lim, T.H., & Collins, J.J. (2010). The Oxford Handbook of The (ditapiskan) Sea Scrolls. Oxford University Press.

Zion, I.B. (2021, Mac 16). Israeli experts announce discovery of more (ditapiskan) Sea scrolls. AP News.


Macam Mana Orang Kampung Rusia Hidup Dengan Suhu -71 Celsius?

Ada pepatah melihat Rusia sebagai beruang yang sedang tidur. Jangan diusik, kalau tidak berani tanggung. Memang bunyinya macam syok sendiri. Tetapi jika fikir balik, boleh nampak logik di sebalik pepatah tersebut. Rusia adalah negara paling besar di dunia ini. Walau bagaimanapun kerajaan Rusia tidak dapat memanfaatkan setiap inci tanah kerana sebahagian besar sudah beku selama ribuan tahun (Osborne, 2019). Ambil contoh “Russian Far East”, yang bersaiz 13 juta kilometer persegi. Bukan main besar lagi, tetapi populasinya tidak sampai 7 juta orang. Wilayah ini lebih besar sekalipun jika digandingkan dengan gabungan China dan India. “”

Dan di sini terletak sebuah kampung dinamakan Oymyakon (Oimyakon) sempena sebatang sungai yang tidak beku pada musim salji (Pospelov, 1998). Suhu kampung ini selalunya dalam lingkungan 0°C. Dan kerap kali suhu turun sampai -71°C. Suasana sejuk tidak menjadi penghalang untuk penduduk kampung hidup. Namun impaknya jelas. Semasa zaman Soviet, ramai menghuni di Oymyakon. Mereka lebih rela hidup sara diri daripada dibelenggu kesusahan miskin bandar yang sentiasa kelaparan akibat kekurangan bekalan runcit.

Jadi apabila Vladimir Putin berjaya membetulkan balik keadaan ekonomi, kampung ini mula terkesan. Penduduk kampung keluar merantau di kawasan bandar. Maka populasi kampung turun daripada 2,500 orang (zaman Soviet) sampai 900 orang (2018). Itu pun kerajaan Rusia tidak pasti, kerana ramai dalam kalangan 900 orang ini keluar masuk Oymyakon.

Ada penduduk, ada keluarga. Ada keluarga, pasti ada kanak-kanak yang perlu bersekolah. Kerajaan sudah mengeluarkan perintah bahawa semua sekolah wajib tutup jika suhu turun ke paras -55°C. Logik di sini jelas – kampung ini berpenghuni. Mereka hidup di ceruk pedalaman yang suhu sangat rambang. Saintis berpendapat Oymyakon sentiasa sejuk disebabkan dua lembah yang terletak tidak jauh. Lembah-lembah ini menjadi “penarik” angin yang ditiup hanya sekitar kawasan kampung saja (Bijal, 2004).

Menabur Salji Dalam Periuk Nasi

Perspektif kampung sememangnya lain di mana-mana tempat pun. Gaji kecil sudah cukup untuk menampung hidup. Atas sebab itu ekonomi tempatan Oymyakon tidak mekar seperti bandar-bandar Rusia yang lain. Penduduk kampung mencari rezeki dengan menceburi industri perdagangan kulit berbulu dan perikanan beku. Ini sudah menjadi budaya di sekitar kampung-kampung Rusia, sampai mereka percaya “pantang larang” tertentu. Untuk pengetahuan semua, orang Rusia memang percaya benda-benda dianggap tahyul.

Nelayan-nelayan ais pasti risau jika air terlalu tenang. Bukan ada buaya masalahnya. Buaya banyak hidup di bandar, berkaki dua dengan lidah bercabang. Air tenang di kampung Rusia selalunya ada Rusalka, sejenis hantu air bernajis pada mata warga Rusia. Mereka percaya habis barangkali kerana suasana sejuk (sesuai untuk mayat). Lari ke air ada Rusalka. Lari ke darat ada apa entahnya.

Benda ini sama saja dengan kepercayaan Melayu pada pontianak dan langsuir yang selalu muncul di cermin ketika kalian tengok sebelum mandi. Ada memang ada. Tiada pun kata ada juga. Mereka hanya percaya pada Rusalka. Tidak bermakna mereka akan berhenti kerja terus. Dan peluang pekerjaan tidak terhad di kawasan perairan semata-mata. Di situ pun ada kilang-kilang kecil, terutamanya kilang tenaga elektrik yang sentiasa mengeluarkan asap (membakar arang batu).

Sesama mereka pun akan berjual beli. Ramai dalam kalangan penduduk memelihara haiwan ternakan. Tetapi macam biasa, bukan senang. Kerana babi dan lembu juga perlu alat pemanas badan supaya tidak beku pada waktu malam (atau kena baham serigala yang lapar).

Selama mana Oymyakon sejuk, selama itulah mereka kena tanggung hidup sebegini rupa. Sebab itulah orang berkata Rusia adalah beruang yang sedang tidur. Saintis hari ini mengesahkan bahawa Rusia semakin panas… dan sekitar 2080-an, Siberia mungkin akan cair habis. Bayangkan apa yang akan berlaku pada masa itu… apabila Rusia boleh memanfaatkan setiap inci tanahnya.

Tentu sekali ekonomi perindustriannya meletup-letup.

Banyak selok-belok menarik tentang Rusia menanti anda dengan hanya satu pembelian. Buku ini bercerita tentang pembangunan Rusia selepas kejatuhan Kesatuan Soviet, dengan Vladimir Putin sebagai jendela penceritaan. Putin mengambil alih ketika Rusia berada di titik paling mengaibkan… dan hari ini, Rusia membangun sebagai sebuah kuasa dunia dibawah beliau. Link pembelian: https://shopee.com.my/The-Patriots-Putin-Tsar-Moden-Rusia-i.238336777.17912981320?sp_atk=66c8fcfc-d183-499b-9000-832e8b13510b

RUJUKAN:

Bijal, T. (2004, Mei 12). Life is a chilling challenge in subzero Siberia. National Geographic Channel.

Osborne, H. (2019, Jun 6). Climate change could make Russia’s frozen Siberia far more habitable by the 2080s. Newsweek.

Pospelov, E. (1998). Географические названия мира. Halaman 307. (dibantu Google Translate).


Doggerland: Benua Yang Tenggelam Di Eropah

Doggerland adalah tanah yang telah ditenggelam di kawasan North Sea, menghubungkan kepulauan Britain ke tanah besar Eropah. Tanah ini tenggelam akibat kenaikan paras laut sekitar 6500 – 6200 SM. Kajian geologi menunjukkan Doggerland sememangnya menghubungkan pantai timur Britain ke Belanda, pantai barat Jerman dan Semenanjung Jutland.

Tanah tersebut dinamakan sebagai Doggerland pada tahun 1900-an, mengambil nama Dogger Bank, beting pasir di North Sea. Nama Dogger pula adalah nama bot pemancing Belanda yang biasa belayar pada abad ke-17 Masihi. Doggerland berkemungkinan dulu adalah kawasan yang kaya dengan penempatan manusia pada fasa Mesolitik.

Ketika pertengahan fasa Pleistocene (sekitar 2.5 juta tahun hingga 11,700 tahun lalu), kepulauan Britain adalah sebahagian dari Eropah yang digelar sebagai ‘Semenanjung Eropah’. Tiba musim pencairan glasier Anglian pada 450,000 tahun lalu, ia membentuk tasik glasier di ketiga-tiga kawasan Sungai Rhine, Scheldt, dan Thames.

Limpahan berterusan dari ketiga-tiga tasik glasier itu membentuk sebuah aliran baru menghubungkan Sungai Thames (Britain) dengan Sungai Rhine dan Scheldt (Eropah), iaitu Sungai Channel. Sungai inilah yang berpotensi memisahkan Britain dari Eropah Ketika berlaku peristiwa kenaikan paras laut, walaupun sesetengah saintis berpendapat musim glasier seterusnya sekitar 340,000 – 240,000 tahun menyebabkan Britain terpisah.

Semasa berlaku pembentukan glasier iaitu Last Glacial Maximum, sekitar 18,000 tahun dahulu, North Sea dan kepualauan British diliputi oleh ais glasier dan paras air laut Ketika itu turun sebanyak 120 meter. Pada 12,000 SM kemudian, cuaca semakin panas dan North Sea dan Sungai Channel semakin melebar, namun tanah Britain masih berhubung dengan Eropah. 10,000 SM kemudian, Doggerland terbentuk dengan tanah mempunyai lagun, paya bakau masin, tanah berlumpur, pantai, sungai, dan tasik.

Tanah yang subur di pertengahan antara Britain dan Eropah ini menjadi kawasan pemburuan dan memancing yang efektif bagi manusia yang wujud pada fasa Mesolitik. Pada Zaman Ais, Eropah mengalami pencairan ais glasier terakhir, menjadikan paras air laut meningkat dan Doggerland yang kaya dengan sumber pemburuan telah tenggelam, manakala Britain terpisah terus dari Eropah pada 6500 SM. Tinggal pulau bernama Dogger Bank, saki baki Doggerland yang timbul sehingga ia tenggelam pada 5000 SM.

Terdapat teori baharu tentang tenggelamnya Doggerland iaitu Doggerland tenggelam disebabkan berlakunya sebuah megatsunami atau tsunami gergasi pada 6200 SM. Megatsunami berlaku di Britain disebabkan oleh aktiviti kelongsoran tanah Norway bernama Storegga Slide. Kelongsoran ini menyebabkan gegaran berlaku di lautan, menyebabkan tsunami gergasi berlaku menenggelamkan tanah yang pernah diduduki oleh manusia Mesolitik. Megatsunami ini juga penyebab kepada pemisahan Britain dari Eropah.

Pengetahuan tentang Doggerland sebenarnya tidak diketahui oleh para saintis sehinggalah pada akhir abad ke-19 Masihi, H. G. Wells, penulis Eropah yang prolifik menulis tentang kewujudan Doggerland dalam kisahnya ‘A Story of the Stone Age’ pada 1897. Tahun 1913, ahli paleobiologi (pengkaji flora dan fauna kuno) bernama Clement Reid mengkaji fosil tumbuhan, haiwan, dan batu api yang diambil dari Dogger Bank yang tenggelam. Kajian tersebut menunjukkan bahawa kesemua sampel ini wujud pada fasa Neolitik.

Tahun 1990-an, ahli arkeologi bernama Bryony Coles yang bertanggungjawab menamakan ‘Doggerland’ mereka sebuah peta Doggerland. Peta tersebut direka mengikut analisis seismic yang diperoleh dari eksplorasi cari gali minyak di North Sea. Sekitar tahun 2003 dan 2007, University of Birmingham melaksanakan North Sea Palaeolandscapes Project, yang diketuai oleh pengkaji Vince Gaffney dan Ken Thomson, bertujuan untuk memetakan 23,000 kilometer persegi kawasan North Sea bagi membentuk peta Doggerland yang lebih jelas. Gambar (3) menunjukkan peta Doggerland yang direka oleh pihak university tersebut.

Bagaimana dengan kehadiran manusia Mesolitik yang menetap di Doggerland? Adakah benar mereka menetap di situ? Terdapat cebisan tengkorak manusia Neanderthal bertarikh 40,000 tahun dulu ditemui di pantai Zeeland, Belanda. Ia menunjukkan kebarangkalian terdapat pemancing ikan pernah menetap di luar Belanda sehingga North Sea, lebih tepat Doggerland. Sehingga kini, para saintis Eropah masih berusaha memetakan Doggerland serta mencari sebarang penemuan artifak serta tulang temulang manusia Mesolitik yang mampu mengukuhkan sejarah penempatan manusia di Doggerland.

Mungkinkah Doggerland adalah salah satu versi benua Atlantis yang tenggelam?

RUJUKAN:

Coles, B. J. (1998). “Doggerland: a Speculative Survey”. Proceedings of the Prehistoric Society. 64: 45–81

Gaffney, Vincent; Fitch, Simon; Smith, David (2009). Europe’s Lost World: The Rediscovery of Doggerland. Council for British Archaeology.

Spinney, Laura (December 2012). Robert Clark (photog.); Alexander Maleev (illus.). “The Lost World of Doggerland”. National Geographic. 222 (6): 132–143. Retrieved 03 May 2020.


Judas Iscariot Dalam Tradisi Agama Kristian

Bagi
yang menelusuri kisah Nabi Isa a.s, pasti sedia maklum pengkhianatan yang
dilakukan oleh Yahudza atau Judas Iscariot mengikut tradisi agama Kristian
terhadap baginda. Pengkhianatan yang dibuat olehnya menjadikan dia sebgaai pengkhianat
yang paling dikenali dalam sejarah manusia dan menjadi label penghinaan bagi
mana-mana manusia yang dianggap pengkhianat. Tetapi siapa sebenarnya Judas
Iscariot?

Walaupun Bible tidak menyatakan secara terperinci identiti Judas, empat gospel yang diiktiraf gereja menamakannya sebagai sebahagian daripada 12 pengikut setia baginda. Dan menariknya, dia juga merupakan satu-satunya pengikut yang dikenali dalam Bible oleh bandar asalnya. Sesetengah cendekiawan teologi berpandangan nama keluarganya iaitu Iscariot merujuk kepada Queriot (Kerioth), sebuah bandar yang terletak di selatan Jerusalem. Menurut Prof Robert Cargill dari Universiti Iowa, nama Iscariot merujuk kepada dirinya berasal dari selatan Palestin sekaligus menjadikannya sebagai orang luar.

Tetapi
ada yang berpandangan nama Iscariot itu merujuk kepada perkataan Sicarii atau
kumpulan lelaki bersenjatakan pisau. Kelompok ini merupakan pemberontak Yahudi
yang menentang pendudukan Rom dan melakukan pelbagai perlakuan ganas antara
40-50 Masihi. Masalahnya, tiada sebarang kaitan yang dapat dikaitkan dengan
Judas dalam Bible dan kumpulan tersebut hanya aktif selepas kematiannya.

Jadi
apa punca yang mendorong Judas mengkhianati Nabi Isa a.s? Ada berpandangan
pengkhianatan ini berlaku disebabkan sikap tamak. Boleh rujuk beberapa gospel
yang memilih hujah ini:

Then one of the twelve, who was
called Judas Iscariot, went to the chief priests and said, ‘What will you give
me if I betray him to you?’ They paid him thirty pieces of silver. And from
that moment he began to look for an opportunity to betray him. (Matthew 26:
14-16)

Then Judas Iscariot, who was one
of the twelve, went to the chief priests in order to betray him to them. When
they heard it, they were greatly pleased, and promised to give him money. So he
began to look for an opportunity to betray him. (Mark 14: 10-11)

Judas dikatakan pergi berjumpa dengan pendeta-pendeta kuil yang berkuasa ketika itu sebagai badan berkuasa agama dan bersedia mengkhianati baginda dengan tukaran wang sebanyak 30 keping duit perak. Walaupun beberapa gospel lain menyatakan sebab berbeza yang membawa kepada ketamakan Judas, Book of John berpandangan dia sememangnya seorang lelaki tak bermoral sebelum menjadi pengikut Nabi Isa a.s dan dikatakan menyelewengkan duit yang digunakan untuk penyebaran agama.

Ada pula yang menganggap motif pengkhianatan Judas ini bersifat politik. Menurut teori ini, Judas merasa kecewa apabila baginda tidak menunjukkan minat untuk membangkitkan semula gerakan pemberontakan terhadap Rom dan mengembalikan semula kedaulatan kerajaan Yahudi. Sementara menurut Cargill pula, Judas seperti mana orang-orang berkuasa dari kalangan Yahudi berpandangan jika wujud gerakan pemberontakan yang tercetus akibat gerakan dakwah Nabi Isa a.s, maka orang Yahudi bakal berhadapan nasib sama seperti di Sepphoris seabad sebelumnya. Tambah Cargill, “Mungkin dengan menyerahkan baginda, ia secara tidak langsung menghalang pemberontakan yang lebih besar.”

Walau apa pun motif yang dinyatakan, yang pasti Judas membawa tentera-tentera Rom ke satu tempat bagi membolehkan mereka menahan Nabi Isa a.s. Berdasarkan al-Quran seperti yang disebut dalam ayat 158, Surah an-Nisa, baginda diselamatkan Allah s.w.t dan diangkat ke langit sementara wajah pengkhianat itu disamakan sepertinya dan dihukum salib. Dalam tradisi Kristian pula, selepas apa yang berlaku, Judas merasa bersalah dan cuba memulangkan 30 keping duit perak yang diterimanya tetapi ditolak. Tidak diketahui bagaimana dia mati. Book of Matthew menyatakan selepas dia meletakkan wang tersebut di atas tanah, Judas kemudiannya menggantung diri kerana merasa bersalah dengan pengkhianatannya. Sementara Book of Acts pula menyatakan dia jatuh ke tanah sebelum mati terbakar sebagai balasan mengkhianati Tuhan.

Sejak itulah, nama Judas sentiasa dikaitkan dengan pengkhianatan dan terus menjadi sebutan sehingga hari ini. Dalam setiap karya sama ada lukisan atau kesusasteraan Barat, dia sentiasa diperlihatkan sebagai teman yang tidak setia dan pengkhianat. Antara contoh lukisan yang memaparkan imej ini ialah The Taking of Christ (Caravaggio) dan The Arrest of Christ (Kiss of Judas). Sementara dalam buku Dante Alighieri bertajuk Dante’s Inferno memaparkan Judas berada di tingkat terbawah neraka kerana khianat dan diletakkan bersama-sama dua pembunuh Julius Caesar, Brutus dan Cassius.

RUJUKAN:1. BBC. The Passion. Judas. http://www.bbc.co.uk/thepassion/articles/judas.shtml

2.
Pruitt, Sarah. (2019). Why Jesus Was Betrayed by Judas Iscariot. History. https://www.history.com/news/why-judas-betrayed-jesus


Puteri Margaret: Pemecah Tabu Perceraian Monarki

Semasa Ratu Elizabeth II ditabalkan sebagai pemerintah baru England menggantikan ayahandanya, Raja George VI pada tahun 1953, tumpuan seharusnya diberi kepada upacara pertabalan tersebut. Tetapi mata-mata yang menonton lebih berminat melihat kelakuan adinda ratu, Puteri Margaret dengan Kapten Peter Townsend yang berkhidmat dengan keluarga diraja. Intim dan mesra tetapi sudah cukup menimbulkan skandal dalam kalangan anggota kerabat diraja Britain. Bagi Puteri Margaret, ini bukan satu-satunya kontroversi yang dicetuskan sepanjang hayat baginda tetapi ia sedikit sebanyak mematahkan pelbagai mitos dan tabu menyelubungi monarki British.

Hubungan Puteri Margaret dengan Townsend terjalin sejak awal tahun 1950-an lagi. Dikenali dengan rupa yang tampan dan pandai mengambil hati sesiapa, tidak mengejutkan mengapa adinda Ratu Elizabeth II ini boleh jatuh hati dengan kapten Tentera Udara Diraja Britain (RAF). Malangnya, kalau melihat statusnya, Townsend dilihat tidak sepadan dengan taraf Margaret sebagai anggota kerabat diraja. Walaupun hubungan cinta ini bijak dirahsiakan tetapi hubungan tersebut diketahui umum hingga mencetuskan skandal. Ini kerana demi meraih cinta Margaret, Townsend rela menceraikan isteri pertamanya, Cecil Rosemary Pawle dan melamar kekasihnya itu sebagai isterinya, satu cadangan yang dipersetujui baginda.

Dan situasi ini sudah menimbulkan kegusaran dalam kalangan anggota kerabat istana. Ini kerana tindakan seorang pewaris takhta mengahwini orang biasa dan berstatus duda boleh diibaratkan menconteng arang monarki British. Sudahlah Gereja Anglican ketika itu memandang hina isu perceraian, situasi sebegini turut meletakkan Ratu dalam keadaan dilema memandangkan statusnya sebagai ketua negara dan ketua gereja. Sekiranya Elizabeth II membenarkan Puteri Margaret berkahwin dengan Townsend, ramai akan melihat baginda seolah-olah merestui perceraian.

Ini ditambah pula dengan perlaksanaan Akta Perkahwinan Diraja 1772 yang digubal semasa pemerintahan moyang baginda, George III. Raja George III menggubal undang-undang tersebut kerana kebencian baginda terhadap mana-mana anggota kerabat diraja yang berkahwin dengan orang biasa. Menurut undang-undang tersebut, mana-mana keturunan baginda yang mahu berkahwin perlu mendapat keizinan diraja. Sekiranya gagal berbuat demikian, mereka boleh berkahwin dalam masa setahun selagi mana dua badan utama Parlimen iaitu House of Commons dan House of Lords merestui perkahwinan tersebut. Dalam kes Margaret, baginda perlu mendapat izin kekandanya sendiri untuk mengahwini Townsend. Dan jika gagal, Margaret perlu merayu kepada Parlimen tetapi itu sudah pasti akan menimbulkan skandal lebih besar berbanding hubungannya dengan Townsend.

Dan Margaret perlu mempertimbang faktor sejarah isu ini yang menyelubungi keluarga diraja 16 tahun sebelumnya. Pada tahun 1930-an, semua sedia maklum hubungan cinta bapa saudara baginda, Edward VIII dengan sosialit Amerika Syarikat berstatus janda, Wallis Simpson. Dan terima kasih kepada hubungan tersebut, baginda turun dari takhta demi mengejar cinta sejatinya itu. Akibatnya, Raja George VI menaiki takhta menggantikan kekandanya itu sebelum ia diambil alih oleh Elizabeth II. Dengan membuat permohonan sebegitu tatkala luka lama masih belum sembuh, ianya sesuatu yang mustahil untuk diperkenankan baginda. Ini ditambah respon orang ramai yang melihat pasangan ini sebagai tidak sepadan. Untuk memuaskan hati adindanya yang tercinta, Ratu memberi tempoh dua tahun sebelum Margaret boleh berkahwin dan menempatkan Townsend di sebuah pos di Brussels.

Satu adegan yang dipaparkan dalam drama bersiri Netflix, The Crown yang menampilkan Claire Foy sebagai Ratu Elizabeth II, Matt Smith (Doctor Who) sebagai Putera Philip dan Vanessa Kirby (Jupiter Ascending) sebagai Puteri Margaret menunjukkan Ratu menghalang perkahwinan Margaret atas alasan menyelamatkan maruah monarki. Hakikatnya, baginda sebenarnya sudah bersedia memberi lampu hijau kepada perkahwinan tersebut. Ini ditambah pula Perdana Menteri ketika itu, Anthony Eden sendiri yang berstatus duda dan baru berkahwin semula. Antara ikrar Eden ialah meminda akta tersebut dengan menyingkirkan Margaret dari senarai pewarisan takhta tetapi masih mengekalkan statusnya sebagai anggota kerabat diraja Britain. Dalam suratnya kepada Perdana Menteri negara-negara Commonwealth, Eden menulis, “Tuanku tidak mahu menghalang kebahagiaan adindanya.” Beliau menambah dalam surat sama, “Penyingkirannya dari senarai pewarisan takhta sama sekali tidak akan mengubah kedudukan Puteri Margaret sebagai anggota kerabat diraja.” Catatan ini sebenarnya menunjukkan sentimen simpati Eden dan kabinet beliau terhadap baginda.

Namun anehnya, tiga hari selepas draf pindaan undang-undang tersebut dikeluarkan, Puteri Margaret memutuskan untuk tidak berkahwin dengan Townsend. Tidak diketahui sama ada ia berkait dengan pindaan tersebut atau tidak. Yang pasti, perkahwinan yang dianggap menimbulkan skandal itu tidak berlaku akhirnya. Bagi Townsend pula, beliau berkahwin dengan seorang wanita Belgium bernama Marie-Luce Jamagne pada tahun 1959 di mana rupa parasnya mirip wajah Puteri Margaret. Pasangan itu dikurniakan tiga cahaya mata iaitu dua anak perempuan dan seorang anak lelaki.

Setahun selepas bekas kekasihnya berkahwin, giliran Margaret pula berkahwin dengan seorang jurugambar bernama Antony Armstrong-Jones. Walaupun mempunyai latar belakang orang biasa, ramai menganggap beliau secocok dengan Puteri Margaret kerana datang dari sebuah keluarga cendekiawan dan seniman terkenal serta tidak pernah bercerai. Tetapi selepas selesai upacara perkahwinan yang berlangsung meriah, rumahtangga yang dibina berakhir dengan kegagalan. Walaupun perkahwinan baginda membantu memecah halangan taraf sosial Britain yang masih menebal, secara peribadi perkahwinan yang dibina itu sudah dilanda pelbagai masalah.

Dari segi luaran, mereka cuma sepasang suami isteri biasa dalam era 60-an di mana masanya dihabiskan dengan parti, rakan-rakan dan kesenian. Namun di sebalik semua itu, perkahwinan tersebut runtuh berikutan sikap Margaret yang gemar berparti. Sementara Armstrong-Jones pula bermain kayu tiga di belakang baginda dengan mengadakan hubungan dengan lelaki dan wanita. Dalam buku biografi Snowdon: The Biography yang ditulis oleh Anne de Courcy, beliau berkata, “Aku tidak jatuh cinta dengan lelaki tetapi beberapa lelaki sudah mencintai aku.” Armstrong-Jones turut mempunyai hubungan sulit selama 20 tahun dengan seorang wanita bernama Ann Hills. Selepas 18 tahun, perkahwinan tersebut berakhir dengan perceraian dengan pendedahan gambar Margaret bersama seorang lelaki bernama Roddy Llewellyn yang diterbitkan dalam sebuah akhbar tabloid. Apabila ditanya wartawan, baginda mengakui perkahwinannya sudah berakhir dengan de Courcy menggelarnya ‘drama perkahwinan paling serius sejak insiden Edward VIII turun takhta’.

Margaret mungkin tidak boleh mengahwini seorang duda tetapi baginda boleh meminta cerai dan kali ini, tiada siapa yang boleh menghalangnya. Buktinya pada tahun 1978, baginda anggota kerabat diraja British pertama yang bercerai dalam tempoh 77 tahun. Walaupun tindakannya itu dikecam ramai ketika itu, ia sebenarnya memecahkan tabu perceraian dalam kalangan anggota kerabat diraja Britain dan menunjukkan sisi realistik kehidupan cinta dan perkahwinan keluarga diraja. Sejak itulah, lebih ramai anggota kerabat diraja termasuk Putera Charles dan Puteri Diana memilih untuk berpisah. Dan dengan kadar perceraian kebangsaan yang semakin meningkat, Margaret menunjukkan kepada dunia bahawa anggota monarki British hanyalah manusia biasa dan kehidupan di istana sebenarnya tidaklah seindah seperti dibayangkan.

Kini Akta Perkahwinan Diraja 1772 sudah dimansuhkan dan digantikan dengan Akta Pewarisan Takhta 2013. Hanya enam orang pertama dalam senarai pewarisan takhta saja yang perlu meminta izin raja atau ratu yang memerintah untuk berkahwin. Timbalan Perdana Menteri ketika itu, Nick Clegg berkata, “Akta ini memperlihatkan penekanan kerajaan pada soal kesaksamaan yang telah diinjak berkurun lamanya atas sebab jantina dan keagamaan. Akta ini juga meletakkan undang-undang pewarisan takhta seiring dengan abad ke-21 dan struktur raja berperlembagaan moden.” Tidak diketahui sama ada kisah cinta Margaret ini menjadi punca kepada penggubalan undang-undang tersebut tetapi yang pasti, ia mengubah mentaliti rakyat Britain terhadap perkahwinan dan perceraian.

SUMBER


7 Wasiat Raja-Raja Melayu

“Kami wasiatkan kepada zuriat keturunan kami 7 perkara yang mana jika kamu bersatu padu dan berpegang teguh kepadanya selama itulah kamu akan aman damai dan selamat sejahtera.” – Wasiat Raja-Raja Melayu.

7 Wasiat Raja-Raja Melayu:

Malaysia ditubuhkan bersama aspirasi 7 Wasiat Raja-Raja Melayu.

Ia diterjemahkan ke dalam 7 perkara dalam Perlembagaan Malaysia:

Seksyen tersebut mengatakan “Mana-mana orang boleh diambil masuk ke angkatan tetap; dengan syarat bahawa hanya orang Melayu boleh diambil masuk ke dalam Askar Melayu Diraja.’ Askar Melayu Diraja diilhamkan pada tahun 1902 dan ditubuhkan pada tahun 1932 di bawah Malay Regiment Ordinance. Pasukan pertama Askar Melayu Diraja terdiri daripada 23 orang dan meningkat kepada 2 batalion pada tahun 1941. Aaskar Melayu Diraja pernah berperang dengan tentera Jepun di Pengkalan Chepa, Kelantan dan di Singapura dalam Perang Dunia Kedua.

Angkatan Tentera Malaysia terdiri daripada 3 perkhidmatan iaitu udara, darat dan laut yang semuanya terbuka kepada semua kaum. Askar Melayu Diraja hanya satu komponen dalam pelbagau bidang ketenteraan dan berperanan mempertahankan negara dari ancaman dan pencorobohan dari negara luar. Tidak terlibat dalam ketenteraan awam dan keselamatan dalam negara.

4. Raja-Raja Melayu- Perkara 32. (Kepala Utama bagi Persekutuan dan Permaisurinya.)

Kepala Utama Negara bagi Persekutuan digelar Yang di-Pertuan Agong yang mengambil keutamaan mengatasi segala orang dalam Persekutuan. Raja Permaisuri Agong mengambil keutamaan mengatasi segala orang lain dalam Persekutuan selepas Yang di-Pertuan Agong. Yang di-Pertuan Agong dipilih oleh Majlis Raja-Raja selama tempoh jawatan itu 5 tahun.

5. Islam- Perkara 3 Agama bagi Persekutuan.

Islam ialah agama bagi persekutuan tetapi agama-agama lain boleh diamalkan dengan aman dan damai di mana-mana bahagian Persekutuan. Sultan di setiap negeri ialah Ketua Agama Islam bagi negerinya dan bagi negeri-negeri yang tidak mempunyai Sultan, Yang di-Pertuan Agong adalah ketua Agama Islam di negeri itu terasuklah Wilayah Persekutuan Kuala Lumpur, Labuan dan Putrajaya.6. Bahasa Melayu- Perkara 152. Bahasa Kebangsaan.

Perlembagaan Persekutuan memperuntukkan Bahasa kebangsaan di Malaysia ialah Bahasa Melayu. Kedudukan Bahasa Mmelayu sebagai Bahasa kebangsaan bagaimanapun tidak menafikan kedudukan dan hak Bahasa lain untuk digunakan, dipelajari dan dikembangkan sekalipun dengan menggunakan dana wam. Pindaan kepada perkara ini tidak boleh diluluskan dengan tiada perkenaan Majlis Raja-Raja Melayu. Bahasa Melayu perlu digunakan semasa majlis rasmi seperti di mahkamah.

7. Kedudukan istimewa orang Melayu dan kepentingan sah kaum-kaum lain- Perkara 153 (Perizaban kuota mengenai perkhidmatan, permit dan sebagainya untuk orang Melayu)

Perlembagaan Persekutuan memberikan tanggungjawab kepada Yang di-Pertuan Agong memelihara kedudukan istimewa orang Melayu dan Bumiputera mana-mana negeri Borneo dan kepentingan-kepentingan sah kaum-kaum lain. Perlembagaan Persekutuan memperuntukkan rizab kuota orang Melayu dan bumiputera dalam perkhidmatan awam, kemudahan pelajaran, permit dan lessen perniagaan.

Bahasa menyatukan bangsa. Orang asing kat England pandai cakap english. Pekerja asing kat arab pandai ana enta. Tapi sayang kalau bergelar warganegara masih tak fasih berbahasa ibunda. Malah mempersoal kenapa kena berbahasa melayu? Bangsa2 hebat, memperkasakan bahasa ibunda bila nak majukan negara. Jika Bahasa Inggeris untuk England, Kenapa tidak bahasa melayu untuk Malaysia?

Negara yang tidak ada raja akan mudah hangus dibakar konflik jangkitan luar. Lihatlah Syria, Libya dan Mesir yang membunuh atau membuang raja, tidak ke mana-mana. Turki pula bangkit bila semangat Kesultanan Uthmaniah dinaikkan semula, berkat roh sufi yang tidak mati. 2 negara yang dipayungi Allah kerana ada Raja dan adab yang tinggi, ialah England dan Jepun telah membuktikan raja sebagai symbol kesatuan. Royal blood di negara maju ini tidak terputus sejak berkurun lagi.

Orang Melayu ialah tuan kepada tanah pertiwi ini sejak zaman berzaman. Menafikan fakta ini samalah seperti membutakan mata daripada sejarah. Setiap negara berbangga dengan sejarah negaranya. Mengapa tidak Malaysia dengan kesultanan Melayu?)

Jika anda rasa Melayu bangsa racist. Anda silap.

Melayu ialah bangsa paling kuat toleransi. Kerana dalam darah melayu sendiri ada berpuluh darah bangsa lain. Sampaikan makanan majoriti bangsa lain ada dalam tradisi orang melayu. Budaya bangsa lain banyak mempengaruhi budaya Melayu. Orang melayu ni peramah. Bila bercakap dengan bangsa lain, dia akan ikut gaya cakap bangsa lain tu. Orang Melayu ni pemurah. Perkampungan bangsa lain tidak dikacau.

Tapi ingat, orang putih tidak menemukan perkataan amuk melainkan di alam melayu. Istilah mengamuk unik di nusantara. Orang Melayu bila lama diinjak, akan bangkit menerjang sang biadap.

Pertahankan wasiat Raja-Raja melayu ni bukan tugas khusus mana-mana Parti. Ia tanggungjawab setiap rakyat Malaysia. Tidakkah tersisa rasa sayang pada pertiwi? Bila anda memburukkan pihak yang memikul tugas yang sebenarnya patut anda juga perjuangkan, bermakna anda bukan lagi rakyat Malaysia yang sejati. Tidak berbangga dengan darah yang mengalir di tubuh. Malu menjadi diri sendiri. Tidak punya harga diri.

Jangan lupa jati diri!


1 Mei Sebenarnya Hari Lawan Majikan

Kenapa 1 Mei ditetapkan sebagai Hari Pekerja? Sebab ia adalah untuk memperingati Peristiwa Haymarket yang berlaku di Chicago, US pada 4 Mei 1886.

Waktu tu tak ada konsep pendidikan wajib, anak-anak kecil keluarga miskin pun kena bekerja untuk menambah mata pencarian.

Buruh-buruh tak dapat complain sebab kapitalis (pemilik kilang) besar seperti Rockefeller, Vanderbilt, Carnegie & JP Morgan bukan saja menguasai ekonomi malah menguasai politik.

Kesedaran hak buruh bermula di Eropah di pertengahan abad ke-19. Tokoh-tokoh seperti Karl Marx (bapa komunisme & sosialisme) menyedarkan buruh bahawa mereka adalah pencipta kekayaan yang sebenar, “hasut” buruh untuk bangkit menggulingkan kapitalis.

Marx juga antara yang mempelopori idea waktu kerja yang terhad, dan ideanya mempengaruhi International Workingmen’s Association (IWA) pada tahun 1866 untuk perjuangkan waktu kerja 8 jam.

1/3 hari untuk bekerja, 1/3 hari untuk tidur, 1/3 hari untuk “me time”.

Bila idea tu sampai ke US, buruh pun mula lawan kapitalis, mogok tuntut 8 jam waktu rehat & kenaikan upah.

Kapitalis selalunya akan guna kekerasan, sama ada pakai private guard atau panggil polis untuk suraikan mogok.

Peristiwa Haymarket terjadi apabila buruh kilang McCormick Harvesting Machine berpiket di Medan Haymarket untuk membantah tindakan polis men3mbak mati seorang buruh pada hari sebelum yang tuntut rehat 8 jam. 3000 buruh turun mogok.

Tapi tiba-tiba b0m meletup menyebabkan kekecohan, polis men3mbak ke arah buruh, menyebabkan seorang terbvnuh.’

4 ketua buruh dituduh sebagai dalang kejadian b0m dan dihukum gantung.

Pada tahun 1893, baru kerajaan tempat mengaku bahawa polis menerima rasuah untuk mencipta kekecohan supaya dapat suraikan mogok.

2 tahun selepas Haymarket, American Federation of Labor menetapkan 1 Mei sebagai tarikh peringatan tragedi. Buruh bekerja 8 jam saja sbg tanda protes.

Tahun seterusnya (1889), Second International (gabungan sosialis sedunia) juga menetapkan 1 Mei sebagai International Workers Day.

Sebab itu Hari Buruh ada citra sosialis yang kuat.

Di Malaysia zaman Tunku (1957-1970), Hari Buruh tidak digalakkan sebab kerajaan takut Hari Buruh akan galakkan fahaman komunisme.

Keratan Berita Harian 1960/02/25. “Sudah banyak sangat hari kelepasan”. Amboi.

Hanya bermula tahun 1972, baru Hari Buruh diwartakan sebagai cuti umum sebab Tun Razak (1970-1976) lebih terbuka kepada gerakan buruh.

Keratan Berita Harian 1972/05/21.

Tun Razak terpengaruh dengan fahaman sosialisme mazhab Fabian (sosialisme non-violent) semasa belajar di London. Siap join Labour Party.

Sebab itu Tun Razak sangat peka dengan keadilan ekonomi & hak buruh, dan ada banyak simbolisme sosialis dalam dasarnya – “RED book”, “NEP”.

Hari ini Hari Buruh dah transform jadi “Hari Pekerja”, golongan kolar putih yang selesa duduk ofis pun boleh bercuti sekali.

Di luar negara sosialis & komunis masih mengadakan piket besar-besaran.

Anda (termasuk aku) mungkin bukan seorang leftist atau sosialis, tapi tak dapat dinafikan ideologi kiri telah banyak menyumbang kepada kebajikan & kesejahteraan pekerja.

Orang yang bijak tak akan terikat dengan kiri, kanan, tengah tapi memilih apa yang terbaik.


Ratu Hijau Dan Kerajaan Melayu Patani Menurut Ejen Mahkota Sepanyol

Jacques de Courte menyatakan pada tahun 1595 dia melintasi Ligor dan melihat sebuah menara ‘alcorane’ iaitu masjid yang besar di samping sebuah biara. Pada tahun 1602 beliau berlabuh di Patani dan sempat melihat Raja Hijau dan salah seorang adindanya barangkali Raja Biru yang duduk di sebalik tirai tembus di istananya. Raja Hijau telah mengirim kepada Gabenor Melaka sepucuk surat balas dan menganugerahkan sebuah kapal layar dan bekalan hadiah lain seperti beras dan ayam kambing untuk digunakan di sepanjang perjalanan pulang.

De Courte sempat bersahabat dengan Che’ Tangan seorang nakhoda wanita yang menjadi ejen perdagangan Raja Hijau ke Johor dan Pahang. Beliau merupakan seorang wanita bangsawan yang dihormati masyarakat dan mempunyai ramai saudara mara di Patani yang bertugas sebagai nakhoda atau pembesar pembesar istana. Masalah utama Patani pada waktu itu adalah pergaduhan dan pertumpahan darah yang dicetuskan antara dua kuasa berseteru Belanda dan Kastilan menyebabkan suasana agak tidak tenteram.

Agak menjengkelkan apabila budi bahasa orang Patani menerima sesiapa sahaja yang berlabuh ingin berdagang di negeri mereka tidak dihargai orang Eropah yang tamak dan suka bergaduh membawa budaya feudal kebenuaan tanah besar Eropah. Mereka seolah olah tidak dapat menghormati adat budaya dan kemakmuran sedia ada yang wujud di negeri negeri Islam yang terkenal mengamalkan aturan pasaran bebas. De Courte sendiri dalam satu peristiwa hampir dibunuh pada satu malam oleh askar askar Belanda namun beliau sempat diselamatkan oleh Che Tangan dan beberapa ratus ahli keluarga dan orang kampungnya sebelum beliau mengamanahkan saudaranya yang bernama Nakhoda Kemasik(Quevasse) untuk membawa De Courte keluar ke Melaka.

Setelah berlayar beberapa hari anak anak kapal Nakhoda Kemasik cuba meninggalkan beliau keseorangan di Pulau Redang kerana tidak percayakannya sebagai orang putih yang terkenal suka berkhianat namun setelah dipujuk oleh nakhoda mereka mengambil beliau kembali dan sebagai tanda meminta maaf kelasi kelasi Patani itu menjamu De Courte dengan sebuah jamuan mewah nasi yang diberi lauk ayam dihidangkan di atas sebuah meja. Pelayaran disambung sehingga mereka terlihat sebuah kapal perang Peringgi milik Fransesco de Silva de Menes dan kapal Patani itu masuk berlindung ke kuala Sungai Johor. Mereka memberi alasan berhenti sebentar berhampiran Johor Lama untuk mengambil bekalan kayu. Dari situ mereka melepaskan beliau untuk pergi sendiri ke Melaka dan orang orang tersebut mudik naik ke Johor Baru atau kota Batu Sawar yang diperintah Sultan Ali Jalla Abdul Jalil Syah atau Sultan Alauddin Riayat Syah III.

Dalam gambar di bawah ini kita dapat melihat Raja Hijau duduk di atas gajah yang mempunyai hiasan bulu merak memegamg cokmar diiringi gajah gajah yang membawa wanita bangsawan Patani yang lain. Kelihatan mereka tidak bertudung dan bersanggul labuh. Askar askar bersenapang pula memakai pakaian Turki tidak seperti yang digambarkan filem Queen of Langkasuka manakala sebahagian lagi memakai zirah Peringgi yang dibeli daripada orang Portugis dahulu. Untuk pengetahuan pada waktu ini takhta Portugal dan Sepanyol disatukan dibawah satu pemerintahan beraja yang mempusakai warisan kedua dua kerajaan tersebut.

Dalam satu lampiran surat lain yang ditulis oleh ejen Kastilan yang sama beliau mencadangkan agar raja Kastilan mengirim beberapa puluh armada kapal untuk menyerang Patani. Cadangan ini dibuat untuk merompak kekayaan Patani dan menumpaskan perdagangan Belanda melalui peperangan. Patani dikatakan sebagai sebuah negeri kaya yang menjadi pelabuhan dagangan pelbagai barangan antaranya adalah seperti lada hitam yang dibawa dari Inderagiri dan Jambi. Dari pelabuhan ini kapal Portugis atau Belanda akan membawanya ke Melaka, Goa, Hormuz dan seterusnya ke Eropah.

De Courte sebenarnya telah melakukan kerja perisikan yang mantap. Beliau melaporkan suasana pantai Teluk Patani yang sesuai untuk pendaratan askar Kastilan dan seterusnya mereka boleh terus menyerbu bandar Patani yang tidak bertembok. Kota raja Patani dikatakan dilindungi tembok kayu balak besar seperti yang kita lihat pada lakaran kota Palembang oleh Belanda namun dinyatakan bahawa ada bahagian tembok yang reput dan repih tidak diselenggara termasuk gerbang pintu yang tidak berdaun. Meskipun begitu kota raja itu dijaga oleh ratusan lela perak yang tidak berapa bagus jika dibandingkan dengan meriam Eropah.

Sekiranya rancangan ini berjaya maka pihak Kastilan merancang untuk mara pula ke Ligor dan Ayutia walaubagaimanapun cadangan ini tidak mendapat sambutan mungkin kerana raja Kastilan mendapati ia tidak realistik tambahan suasana yang menghalang penguasaan Kastilan di Hindia Timur akibat kekacauan di Eropah.

Sumber : Peter Borschberg (2014)


Tentang Cinta Dan Kontrak

Ketiga-tiga keluarga organisme terawal, prokariot, eukariot dan arkea, kesemuanya mempunyai mekanisme untuk berkembang biak. Kemudian kita lihat pula organisme kompleks seperti siput dan manusia, juga mempunyai mekanisme untuk berkembang biak. Semua benda hidup mampu membiak.

Kita lihat pula dari sudut pandangan dangkal manusia berkenaan cinta. Pernikahan ialah sejenis kontrak bagi memeterai keluarga. Menurut Bertrand Russell, manusia bernikah kerana mahu menjadikan memori indah mereka kekal selama-lamanya. Mereka bernikah kerana cinta. Namun, inilah benda yang aku ingin kritik, tekankan dan persoalkan. Apa itu cinta dari segi konteks marital love?

Sekiranya kita berkahwin kerana mahu berkembang biak, maka apa beza kita dengan organisme halus? Sekiranya kita berkahwin kerana cinta sahaja, betulkah apa yang kita rasa cinta itu, cinta? Sejauh mana pemahaman kita tentang cinta?

Selalunya dalam setiap kisah cinta pasti ada titik pertemuan antara dua insan berkenaan. Di sini, aku ingin tahu, apa yang menyebabkan A jatuh cinta pada B? Bermula daripada pertemuan tersebut, emosi mereka akan berkecamuk. Api, asid, lava, bom. Perasaannya meletup letup. Pelakuran nuklear. Aneurysm otak. Terasa seperti ingin terbang. Melayang-layang. Terapung. Titik noktah. Titik bermula. Adakah kerana rupanya? Kalau ya, sejujurnya itu bukan cinta. Itu hanyalah tindak balas biokimia hormon, feromon dan psikologi yang membawa kepada tujuan utama kewujudan makhluk yakni untuk sentiasa wujud. Membiak. Tak lain tak bukan, A jatuh cinta pada B kerana sistem biologinya mahu membiak.

Sebut tentang biokimia, terbit satu lagi persoalan. Apakah minda kita ini hanyalah sebuah mesin yang sarat dengan bahan biokimia? Ini bermakna pemikiran kita tertakluk pada bahan kimia. Ini juga membawa makna kita tak mempunyai kesedaran. Tiada kesedaran bermakna tiada roh, sekaligus memberi makna kita tak mempunyai roh. Bagi kes ini, aku pilih untuk sanggah. Aku percaya pada roh. Aku juga percaya manusia mempunyai kehendak bebas. Adakah cinta itu naluri biologi ataupun entiti kehendak bebas?

Bagi aku, cinta itu ialah esen. Bukan naluri biologi. Cinta boleh wujud tanpa mengira bentuk dan juga boleh wujud tanpa jasad. Kita ambil analogi ‘manusia terapung’ Ibnu Sina bagi hal ini. Katakanlah ada manusia terjatuh di satu lohong kelam buat selama-lamanya, tanpa penghujung. Pancainderanya tak mampu berfungsi. Sudah tak berguna. Manusia ini akan mula persoalkan apakah dia yang sedang terjatuh ini, berjasad ataupun tidak? Hal ini sebab dia tak boleh nak rasa apa-apa. Yang ada hanyalah pemikirannya sahaja. Kalau dia bersuara, nanti dia akan tanya, yang tu suara tekak atau suara hati?

Pada saat ini, yang wujud hanyalah esen sahaja. Tahap dekonstruksi terakhir. Kita aplikasikan ‘pisau Ockham’ di sini. Pancainderanya dianggap sudah mati, oleh itu kita buang benda tersebut. Yang ada hanyalah pemikiran/kesedarannya sahaja. Kita letakkan cinta di situ. Adakah dia mampu buang cinta? Seks, ya. Cinta, tak. Oleh itu, cinta ialah esen. Seks ialah kehendak sistem biologi manusia, cinta ialah sesuatu yang muncul bukan daripada sistem biologi, tapi mampu mempengaruhi sistem biologi.

Sekarang, masuk satu persoalan. Cinta ni hasil takdir ataupun kehendak bebas? Sekiranya cinta itu esen, sekiranya cinta itu roh, mampukah cinta wujud tanpa melibatkan aspek jasmani?

Katakanlah, aku adalah entiti yang tahu tentang takdir. Katakanlah, ada satu pasangan ni memang dah ditakdirkan untuk bersama sampai mati. Masalahnya di sini ialah mereka berdua ni buta, pekak, bisu dan lumpuh/cacat/amputasi kaki dan tangan. Ingat, cuma aku sahaja yang tahu bahawa mereka ni adalah pasangan yang ditakdirkan. Persoalan di sini ialah, mampukah mereka bercinta? Macam mana mereka nak bercinta? Macam mana aku nak yakinkan pada orang ramai bahawa mereka ni bercinta? Macam mana dua ketul daging hidup yang terputus hubungan dengan dunia luar, boleh bercinta? Aku namakan eksperimen pemikiran ni sebagai paradoks pasangan cacat sempena insipirasi aku daripada lagu One oleh Metallica. Cinta ni dah semacam paradoks teko Russel.

Ini secara tak langsung telah menyebabkan aku runsing dan sakit kepala. Sebenarnya, cinta ni wujud atau tak? Kalau cinta itu bukanlah produk biologi, kenapa persoalan paradoks tadi tak boleh dijawab? Kalau cinta itu adalah perkara metafizik, kenapa kita perlu membiak? Bukanlah aku nak menolak cinta. Aku tahu cinta itu apa dan pernah rasakan benda tersebut. Sekali. Sekarang, ia sudah menjadi hal silam. Hati aku sudah tertutup. Sekarang, hal cinta dan berkahwin itu adalah benda yang terakhir sekali aku ambil kisah. The least of my concern. Cuma, itulah.. persoalan aku tak terjawab lagi.

Jadi, menurut pemikiran aku yang dangkal, cinta itu adalah gabungan antara dua perkara tersebut dan saling melengkapi antara satu sama lain. Cinta itu adalah semacam dua benang; benang fizikal dan metafizikal, yang disulam dan menyambungkan antara insan ke insan yang lain.


Sistem Wakaf Solusi Terbaik Ekonomi Umat Islam

Sejarah membuktikan bahawa wakaf memainkan peranan yang amat penting dalam pembangunan ekonomi sesebuah negara. Wakaf telah menjadi alat agihan semula kekayaan bagi mencapai pembangunan ekonomi dalam konteks menyeluruh sehingga memberi impak besar kepada masyarakat dan negara. Ini kerana wakaf telah memainkan peranan untuk menyediakan pendidikan, pusat kesihatan, tempat ibadat serta menyediakan kemudahan jalan raya, jambatan dan sebagainya. Dan ini secara tidak langsung membantu menambahbaik taraf kehidupan rakyat sesebuah negara.

Kita tak perlu lihat jauh, mari kita renungi pembabitan Uthman bin Affan r.a dalam soal pewakafan telaga Rummah. Sebelum pembelian telaga tersebut, warga Madinah ketika itu terpaksa membayar harga mahal dengan seorang Yahudi semata-mata untuk mendapatkan satu-satunya sumber air bersih pada ketika itu berikutan musim kemarau. Tindakan sahabat Nabi yang berketurunan Bani Umayyah itu bukan saja menyebabkan beliau mendapat ganjaran syurga seperti dijanjikan Rasulullah s.a.w. Malah, ia sebenarnya membantu meringankan beban masyarakat yang dibelenggu masalah air ketika itu.

Semasa pemerintahan Bani Abbasiyah atau lebih tepat era Khalifah Harun Ar-Rashid, permaisuri baginda Zubaidah binti Jaafar membelanjakan wang yang bukan sedikit untuk tujuan wakaf terutama membabitkan urusan jemaah haji. Antara projek yang dijalankan baginda bagi kemudahan jemaah haji ialah sebuah terusan dari Iraq ke Makkah untuk membekalkan air kepada jemaah, sebuah lebuh raya yang menghubungkan Makkah dengan Baghdad dan sebuah mata air yang digelar Perigi Zubaidah. Menurut Ibnu Battuta, semua tadahan, kolam atau perigi pada laluan Makkah-Baghdad direalisasikan menerusi projek yang dijalankan baginda.

Menurut Murat Cizakca, wakaf wang yang dilaksanakan semasa zaman Kerajaan Uthmaniyyah pula banyak membantu dalam menyediakan pelbagai aktiviti pembangunan ekonomi dan bermanfaat kepada masyarakat seperti kemudahan pendidikan, kesihatan dan kebajikan. Wakaf wang dilaksanakan dengan cara wang yang diwakafkan tersebut dilaburkan dan hasil keuntungan dibelanjakan untuk benefisiari wakaf. Ini bermakna modal asal wang wakaf kekal dan tidak berkurangan. Ini dibuktikan pada tahun 1513 apabila El-Hac Sulayman El-Hac mewakafkan wang sebanyak 70,000 dirham. 30,000 dirham perak diwakafkan bagi pembinaan sekolah sementara bakinya dijadikan modal pelaburan berbentuk pinjaman. Mana-mana pihak yang meminjam dengannya memeterai kontrak murabahah dengan pulangan keuntungan sebanyak 10% setahun. Hasil keuntungan akan dibelanjakan mengikut beberapa kelas:

Kebanyakan hasil laba wakaf wang semasa era Turki Uthmaniyah digunakan untuk perbelanjaan pentadbiran wakaf, pendidikan, makanan, keluarga pewakaf, institusi keadilan, perbelanjaan dan penyeleggaraan harta wakaf, masjid, sewa, keagamaan, sosial, cukai dan nazir wakaf.

Wakaf terus memainkan peranan dalam pembangunan ekonomi di seluruh dunia. Di Singapura misalnya, seramai 170,000 pekerja beragama Islam membuat caruman antara $2 hingga $11.50 sebulan dengan menggunakan mekanisme Tabung Simpanan Pekerja (CPF). Hasil caruman menyaksikan pengumpulan dana sebanyak $6 juta setiap tahun. Selain wakaf wang, terdapat 100 wakaf berdaftar di Singapura. Hasil dari perolehan harta wakaf diagihkan untuk masjid, madrasah, kebajikan, pengebumian, orang miskin dan lain-lain.

Sementara di United Kingdom pula, pertubuhan Islamic Relief telah memperkenalkan beberapa bentuk wakaf untuk membantu umat Islam di seluruh dunia iaitu wakaf air dan sanitasi, wakaf korban, wakaf kesihatan, wakaf pendidikan, wakaf anak yatim, wakaf bantuan kecemasan, wakaf pendapatan bergenerasi dan wakaf dana masa hadapan. Antara pihak yang mendapat manfaat dari pelbagai projek wakaf ini ialah kanak-kanak Palestin, mangsa perang di Bosnia, rakyat miskin di Bangladesh, Mali, Sudan dan seumpamanya.

Sementara di Kuwait pula, telah ditubuhkan Yayasan Wakaf Am Kuwait atau Kuwait Awqaf Public Foundation (KAPF) pada tahun 1993 yang mempunyai tujuan khusus untuk wakaf dan pembangunan projek-projek wakaf untuk masyarakat. Projek-projek yang dijalankan oleh KAPF telah memberi faedah yang berkesan kepada masyarakat. Antara projek yang dijalankan ialah memberi bantuan kewangan kepada pelajar miskin dan memberi bantuan kepada Pusat Autistik Kuwait. Aktiviti-aktiviti amal lain yang dilakukan oleh KAPF yang mematuhi syarat-syarat waqif ialah penyediaan minuman percuma di tempat awam, memberi bantuan makanan kepada orang susah, memberi bantuan pakaian kepada keluarga yang susah, menyediakan makanan di bulan Ramadan untuk keluarga yang susah dan memerlukan dan lain-lain lagi.

Di Malaysia, usahlah memandang enteng sumbangan wakaf terutama dalam bidang pendidikan. Ini kerana sumbangan institusi ini kepada bidang pendidikan terutama pendidikan agama amat penting. Institusi wakaf pendidikan di Malaysia bermula dengan institusi pengajian pondok, diikuti sistem pengajian madrasah atau sekolah aliran Arab dan seterusnya setelah merdeka kerajaan mengambil alih institusi pendidikan wakaf ini untuk diurus mengikut persekolahan aliran perdana. Kajian oleh Ahmad Zaki Hj Abd Latiff mendapati bahawa pada masa kini institusi pendidikan wakaf di Malaysia adalah terdiri daripada Sekolah Agama Rakyat (SAR), Sekolah Agama Negeri (SAN), madrasah dan pondok. Sehingga tahun 2005 dianggarkan terdapat sebanyak 174 buah institusi wakaf pendidikan di Malaysia. Di Selangor saja, pembangunan Sekolah Rendah Agama di Pulau Indah dengan menggunakan sebahagian daripada dana saham wakaf sebanyak RM2 juta. Begitu juga dengan Pusat Maklumat Komuniti Siber, MAIS, di Wisma MAIS Seksyen 3, berjumlah RM 350 ribu, serta cadangan projek pembinaan perpustakaan Kolej Universiti Islam Antarabangsa Selangor berjumlah RM13.3 juta.

Selain isu pendidikan, wakaf sebenarnya dianggap solusi terbaik berkenaan isu perumahan terutama perumahan kos rendah dan sederhana. Ini memberi peluang kepada kelompok yang tak berkemampuan terutama golongan miskin memiliki rumah. Di Melaka misalnya, Projek Rumah Pangsa Al-Ehsan bernilai RM2.27 juta telah dibangunkan atas Lot. 82 Tengkera, kawasan bandar daerah Melaka Tengah. Projek tersebut dibiayai oleh Tabung Amanah Saham Wakaf dan lebihan wang zakat. Bangunan yang dibina terdiri dari 40 unit kediaman dan 14 unit kedai. Tujuan pembinaannya adalah untuk disewakan kepada golongan miskin dan ibu tunggal. Pelaksanaan projek ini dapat membantu meningkatkan kehidupan keluarga miskin menduduki rumah yang lebih selesa dengan bayaran sewa yang rendah.

Sementara di Pulau Pinang pula, beberapa projek pembangunan tanah wakaf untuk mendirikan kawasan perumahan telah dilaksanakan dan ada juga masih dalam perancangan seperti memanfaatkan tanah wakaf Khan Mohamad, dengan cadangan pembangunan 32 unit rumah pangsa kos sederhana (700 k.p) di atas tanah wakaf Khan Mohamed Lot 303 dan 304, Jalan Perak. Begitu juga projek penyediaan perumahan akan dibangunkan di atas tanah wakaf Masjid Sungai Nibong yang akan didirikan dengan satu blok pangsapuri kos sederhana rendah setinggi 24 tingkat yang mengandungi 152 unit di atas tanah Lot 1093 dan 1094, Mukim 12, daerah barat daya Pulau Pinang. Keluasan unit pangsapuri dianggarkan 700 kaki persegi hingga 740 kaki persegi. Manakala tanah wakaf Majis Alimsah Waley, Lebuh Chulia pula dibangunkan dengan 56 unit premis kediaman.

Siapa sangka, institusi wakaf sebenarnya membuka jalan kepada penawaran kos rawatan kesihatan yang berpatutan dan tidak membebankan para pengguna yang menggunakan khidmat klinik atau hospital wakaf. Buktinya, kerjasama membabitkan syarikat Johor Corporation (JCorp) dengan kerjasama Majlis Agama Islam Negeri Johor (MAIJ) yang membawa kepada penubuhan Klinik Waqaf An-Nur, sebuah klinik kesihatan berasaskan konsep wakaf. JCorp mewakafkan Lot 85, 86 dan 87, Tingkat 3 Plaza Kotaraya bersebelahan Masjid An-Nur Johor Bahru sebagai tapak klinik dengan kos pembangunan keseluruhan RM500 ribu. Sehingga 2017, terdapat 19 buah rangkaian Klinik Waqaf An-Nur termasuk sebuah Hospital Waqaf An-Nur di Pasir Gudang ditubuhkan. 7 daripadanya di Johor, 2 di Negeri Sembilan, 5 di Selangor, 2 di Sarawak, 1 di Manjoi Perak,1 di Kelantan dan 1 di Seberang Jaya, Pulau Pinang. Selain rangkaian Klinik Waqaf An-Nur, Waqaf An-Nur turut mempunyai lima unit klinik bergerak sumbangan dari Lembaga Zakat Selangor, Wakaf Selangor Muamalat, Yayasan Semesta Berdaftar yang diuruskan oleh KPJ Healthcare Berhad. Penubuhan Klinik Waqaf ini berjaya dilaksanakan dengan adanya kerjasama erat dengan Majlis Agama Islam Negeri-Negeri berkenaan.

Dari segi ekonomi pula, wakaf menggerakkan kegiatan ekonomi setempat dengan menyediakan pusat dan premis perniagaan. Dengan adanya pusat atau premis sebegini, ia sebenarnya menambah potensi ekonomi dalam kalangan masyarakat. Di Selangor, lima unit premis wakaf telah dibeli di Bandar Bukit Puchong menggunakan sumber dari Dana Saham Wakaf Selangor berjumlah RM1.05 juta. Premis perniagaan ini disewakan dan ianya memberi pulangan pendapatan kepada Majlis Agama Islam Selangor untuk dimasukkan ke dalam pendapatan hasil wakaf. Manakala di Johor, hasil dari kutipan saham wakaf digunakan untuk membina sebuah bangunan setinggi enam tingkat di Batu 6½ Tampoi dengan kos RM 4.99 juta yang dimanfaatkan sebagai Pusat Latihan dan Dakwah Saudara Baru dan ruang niaga yang disewakan kepada mereka yang berminat. Malah hasil dari perolehan sewaan bangunan ini digunakan pula untuk penyelenggaraan bangunan yang berkaitan serta untuk kebajikan am seperti pembelian sebuah van. Selain itu ia juga dimanfaatkan untuk pembinaan empat masjid dan madrasah di Kemboja serta pembelian pakaian sembahyang orang miskin di Kemboja.

Tetapi kisah kejayaan utama wakaf korporat tidak sah jika tidak menyebut nama JCorp dan Waqaf An-Nur Corporation Berhad (WANCorp). WANCorp bertindak menguruskan aset dan saham-saham syarikat dalam JCorp yang diwakafkan kepada WANCorp. WANCorp turut menubuhkan sebuah dana skim bernama Waqaf Dana Niaga (WDN) bagi membantu para peniaga kecil yang berhadapan dengan masalah mendapatkan pembiayaan bagi memulakan perniagaan atau mengembangkan perniagaan sedia ada. Waqaf Dana Niaga ini berfungsi memberikan bantuan kewangan tanpa faedah secara mikro kredit kepada para peniaga. WANCorp telah memperuntukkan dana berjumlah RM500,000 untuk program ini dan seramai 400 orang peniaga telah mendapat manfaat daripada Dana Waqaf Niaga.

Selain menyediakan sumber bagi tempat ibadat seperti surau dan masjid, institusi wakaf turut bertanggungjawab menyediakan fasiliti bagi memudahkan sebarang urusan membabitkan agama Islam. Di Selangor, Masjid Tengku Kelana Jaya Petra, Taman Bandaran Kelana Jaya telah dibina melalui Dana Saham Wakaf Selangor sepenuhnya berjumlah RM8 juta. Masjid An-Nur, Kampung Kunci Air Buang, Tanjung Karang telah dibina semula menggunakan sebahagian daripada Saham Wakaf Selangor berjumlah RM 350,000. Di Melaka pula, Projek Balai Cerapan Al-Hilal Tanjung Bidara dengan keluasan satu ekar dibina di atas tanah wakaf di Tanjung Bidara, Melaka. Pengurusan dan pembinaan Projek Balai Cerapan telah dilaksanakan oleh Pejabat Mufti Negeri Melaka. Kerajaan negeri membiayai projek berkenaan dengan kos berjumlah RM2.35 juta. Projek tersebut siap dibina pada akhir tahun 2002 dan mula beroperasi pada tahun 2003. Matlamat pembinaannya ialah untuk memudahkan melihat anak bulan dengan menggunakan teknologi terkini. Selain itu, balai tersebut juga digunakan sebagai tempat perbincangan kakitangan Pejabat Mufti Negeri Melaka.

Institusi wakaf turut memberi sumbangan berguna dalam bidang pertanian. Pada tahun 1994, Kerajaan Johor menerusi kelulusan Majlis Mesyuarat Kerajaan bil. 1342 / 94 bertarikh 28 September 1994 (wakaf irshod) telah mewakafkan tanah seluas 3900 ekar di Mersing. Ladang Wakaf Johor ini dibangunkan menggunakan dana dari saham wakaf dan merupakan projek usaha sama antara Majlis Agama Islam Negeri Johor (MAIJ) dan Pertubuhan Peladang Negeri Johor (PPNJ) bagi mengusahakan ladang tersebut dengan tanaman sawit dan dijangkakan akan memperoleh hasil pada tahun 2010.

Selain Johor, Terengganu turut menggerakkan usaha saham wakaf dalam bentuk pewakafan pokok dan ladang kelapa sawit. Pewakaf membeli tanah dan pokok kelapa sawit dan kemudiannya mewakafkan pokok dan tanah tersebut untuk digunakan hasilnya kepada anak-anak yatim yang diuruskan di bawah Pertubuhan Kebajikan Anak Yatim (PERKAYA) Terengganu. Hasil dana dari pembelian pokok dan tanah tersebut akan digunakan untuk membayar pinjaman kepada Agro Bank kerana PERKAYA telah meminjam dari institusi perbankan tersebut untuk dijadikan modal penanaman kelapa sawit pada peringkat awalnya. Lebihan dana tersebut akan digunakan untuk perbelanjaan anak-anak yatim, pengurusan PERKAYA dan pengurusan ladang kelapa sawit tersebut. Hasil dari Skim Wakaf Ladang Perkaya ini memberi pulangan sebanyak RM1.3 juta setahun. Malah dengan adanya projek wakaf ladang Perkaya ini menjadikan PERKAYA berdikari dalam menguruskan rumahrumah anak yatimnya di samping sumber yang lain iaitu dari Ladang Sawit Perkaya Sdn. Bhd. (RM1.2 juta setahun), Perkaya Bina Sdn. Bhd., Perkaya Urusniaga Sdn. Bhd., penyewaan Wisma Perkaya serta sumbangan orang ramai (hampir RM30,000 setahun).

Siapa kata institusi wakaf langsung tidak menyumbang kepada pembangunan ekonomi sesebuah negara. Sejarah menyaksikan institusi ini amat berjasa kepada negara-negara Islam sehingga ia ditiru dan dilaksanakan di negara bukan Islam. Nyatalah, institusi ini bukan saja bertindak sebagai ladang pahala berterusan tetapi juga sebagai ejen perubahan masyarakat dalam setiap aspek kehidupan.

SUMBER

Ab Rahman, Asmak. (2009). Universiti Malaya. PERANAN WAKAF DALAM PEMBANGUNAN EKONOMI UMAT ISLAM DAN APLIKASINYA DI MALAYSIA. http://ejum.fsktm.um.edu.my/article/902.pdf


Ubat Berkumur – ‘Ubat Ajaib’ Terbaru Boleh Ubati Covid-19

Selalunya untuk menjaga kesihatan mulut dan gigi, kita digalakkan memberus gigi dan berkumur bagi memastikan mulut dan gigi kelihatan sihat. Tetapi terima kasih kepada dakwaan seorang gabenor Jepun ini, ia mengundang panik dalam kalangan warga Jepun yang berlumba-lumba mendapatkan ubat kumur!

Pada Selasa lepas, Gabenor Osaka, Hirofumi Yoshimura mendakwa bilangan virus dalam air liur 41 pesakit yang menunjukkan simptom ringan Covid-19 berkurangan selepas berkumur dengan ubat yang dicampur iodin povidon berbanding pesakit yang tidak mengunakan ubat tersebut. Kajian ini dikatakan dibuat di sebuah hospital di Osaka.

Dalam satu sidang media yang diadakan di sebuah hotel di Osaka, Yoshimura menambah, “Mungkin kita boleh mengatasi Covid-19 dengan ubat kumur.” Apabila berita tersebut diketahui ramai, ia mendorong orang ramai membuat pembelian panik ubat kumur di farmasi-farmasi seluruh negara.

Bila pembelian panik berlaku, sudah pasti rak-rak yang menempatkan ubat kumur kehabisan. Dalam satu ciapannya, seorang pengguna Twitter bernama @shotaro-1117 bertanya, “Ada sesiapa menghadapi masalah membeli ubat kumur? Saya sudah terlepas sebanyak empat kali.” Dalam ciapan yang sama, @shotaro-1117 turut menunjukkan empat rak ubat kumur yang kosong.

Di kedai ubat Matsumotokiyoshi Holdings Co. di Chiyoda, Tokyo, semua ubat yang mengandungi iodin povidon habis dijual menjelang jam 3.30 petang. Tiga kedai ubat berhampiran di kawasan sama turut merekodkan kehabisan bekalan ubat iodin povidon. Manakala Amazon Jepun menyenaraikan ubat kumur sebagai antara produk yang habis dijual.

Di Jepun, warganya suka berkumur kerana dilihat boleh mencegah penyakit seperti selsema dan demam semasa musim sejuk seperti membasuh tangan. Bagaimanapun, keberkesanannya dalam mencegah demam dan selsema masih lagi diperdebatkan.

Ada juga mendakwa dengan berkumur, ia sedikit sebanyak turut membantu mengurangkan kes gelombang pertama Covid-19 di Jepun selain membasuh tangan dan memakai topeng muka. Tetapi sejak beberapa minggu ini, bilangan kes Covid-19 di seluruh negara semakin bertambah dengan bilangan kes di Osaka dijangka mengatasi bilangan kes di Tokyo walaupun mempunyai populasi yang lebih kecil.

Dakwaan Yoshimura dilihat antara gagasan terdesak sesetengah pemimpin mencari penawar ajaib Covid-19 demi menjamin kemandirian politik mereka. Misalnya, Presiden Amerika Syarikat, Donald Trump dan Presiden Brazil, Jair Bolsonaro mendakwa hydroxychloroquine merupakan penawar Covid-19 yang berkesan walaupun saintis memberi amaran ia boleh memberi kesan sampingan termasuk s3rangan jantung.

Bagi kerajaan Jepun pula, mereka sedar tentang komen kontroversi yang dibuat Yoshimura termasuk fakta penyelidik sedang menyemak sekiranya iodin povidon boleh menghalang Covid-19 dari bertambah buruk. Jurucakap kerajaan Yoshihide Suga berkata, “Kami akan memantau dengan lebih dekat perkembangan kajian ini.”

Namun, ramai pakar merasa skeptik dengan dakwaan dan kajian yang dilakukan di Osaka. Pengerusi Persatuan Perubatan Jepun, Toshio Nakagawa melihat sebarang dakwaan iodin povidon boleh mengubati Covid-19 masih tidak disokong oleh bukti yang kukuh.

Nakagawa berkata, “Saya faham gabenor (Yoshimura) mesti merasa risau dengan pertambahan kes secara tiba-tiba di wilayahnya dan tercari-cari berita baik. Saya tidak mahu menyerang dakwaan tersebut sebagai mengarut tetapi mengikut kedudukan persatuan kami, kita seharusnya bersikap tenang dan meneruskan penyelidikan.”

Manakala Pertubuhan Kesihatan Sedunia (WHO) pula langsung tidak berselindung dan membidas dakwaan tersebut melalui ciapan Twitter ini, “Tiada bukti saintifik yang menunjukkan ubat kumur boleh mencegah Covid-19.” Bagi penulis dan ahli farmasi Shuichi Aoshima, dakwaan sebegini boleh membawa kepada pertambahan bilangan kes negatif palsu membabitkan ujian PCR.

Ini berikutan sebarang ujian PCR yang diambil selepas mengambil ubat sebegini boleh mengurangkan tahap sebenar bilangan virus dalam badan. Aoshima menambah dalam menerusi ciapan di Twitternya, “Ianya sama seperti menumpahkan iodin povidon dalam satu sampel virus.”

RUJUKAN:

Reidy, Gearoid. (2020). Experts shoot down Osaka governor’s claim that gargling helps beat virus. The Japan Times. https://www.japantimes.co.jp/news/2020/08/05/national/osaka-hirofumi-yoshimura-gargling-coronavirus/#.XyqN3Z4zaM8

Reidy, Gearoid. (2020). Gargle medicine can fight coronavirus, Osaka governor says, citing limited data. The Japan Times. https://www.japantimes.co.jp/news/2020/08/04/national/gargle-medicine-coronavirus-osaka-governor-hirofumi-yoshimura/#.XyqN154zaM8

Murakumi, Sakura. (2020). Gargling solution flies off Japan’s shelves after governor touts anti-virus effect. Reuters. https://www.reuters.com/article/us-health-coronavirus-japan-gargling/gargling-solution-flies-off-japans-shelves-after-governor-touts-anti-virus-effect-idUSKCN2510PQ


Gempa-Gempa Bumi Yang Merubah Sejarah Jepun

Semalam ialah ulang tahun ke-8 kejadian gempa bumi “The Great Tohoku Earthquake” atau “Tohoku Daishinsai” (東北大震災) yang berlaku pada 11 Mac 2011 di Jepun.

Sejak itu, kerajaan Jepun menetapkan 2.46 petang, 11 Mac setiap tahun sebagai “moment of silence” bagi mengingati gempa bumi terkuat dalam sejarah Jepun tersebut (dengan 9.1 skala Richter, sama dengan gempa bumi Lautan Hindi 2004 yang mencetuskan tsunami) yang meragut nyawa hampir 20,000 manusia.

The Great Tohoku Earthquake bersama-sama “The Great Kanto Earthquake” (1 September 1923) dan “The Great Hanshin Earthquake” (16 Januari 1995) ialah 3 kejadian gempa bumi yang paling banyak mengorbankan nyawa dalam sejarah moden Jepun sejak Pembaharuan Meiji 1868.

Magnitud gempa bumi tahun 1923 lebih kecil (7.9), namun disebabkan ia berlaku di kawasan perbandaran Tokyo yang padat penduduk, maka jumlah korban adalah jauh lebih tinggi (140,000 orang). Manakala gempa bumi tahun 1995 tertumpu di kawasan Hanshin termasuk Kobe dan Osaka. Sementara itu gempa bumi 2011 paling banyak memberi kesan kepada bandar-bandar di sebelah pantai timur (Tohoku) Jepun seperti Sendai.

Ketiga-tiga gempa bumi ini bukan sekadar bencana alam, tetapi ia juga mengubah landskap politik Jepun. Gempa bumi 1923 mencetuskan keadaan huru-hara, memaksa kerajaan Jepun ketika itu menguatkuasakan undang-undang darurat yang membolehkan kemunculan kerajaan fasis yang mengheret Jepun ke kancah peperangan dengan China dan US (1931-1945).

Manakala gempa bumi 1995 menamatkan pemerintahan kerajaan campuran dari tahun 1993-1996 yang ditubuhkan akibat Liberal Democratic Party (LDP) tidak berjaya memperolehi majoriti dalam pilihanraya 1993. Kegagalan kabinet Tomiichi Murayama menangani kesan gempa bumi, dan juga kejadian serangan gas sarin yang dilakukan oleh Aum Shinrikyo 2 bulan kemudian telah menggugat keyakinan rakyat terhadap kerajaan campuran. Tampuk pemerintahan kembali kepada LDP.

Gempa bumi 2011 pula merupakan tamparan terhebat terhadap Democratic Party of Japan (DPJ) yang membentuk kerajaan sejak tahun 2009. Buat kali pertama dalam sejarah Jepun sejak 1955, LDP tewas dalam pilihanraya. Namun euforia hanya sekejap sahaja. Dalam masa setahun, sokongan terhadap DPJ merosot dari 70% kepada 20%, akibat kelemahan DPJ dalam pentadbiran dan pengurusan ekonomi.

Kelembapan respon DPJ terhadap gempa bumi dan kebocoran loji janakuasa nuklear Fukushima membuat rakyat “disillusioned” dengan DPJ. Akhirnya, setahun kemudian, DPJ terpaksa mempercepatkan pilihanraya. Bekas PM, Shinzo Abe berjaya memimpin LDP merampas balik tampuk pemerintahan dengan slogan “Nihon wo Torimodosu” (Take Back Japan).

On the other side, kekerapan bencana alam seperti gempa bumi di Jepun telah membentuk “psyche” orang Jepun yang unik. Nilai-nilai hidup murni dan pandangan hidup orang Jepun ini bukan kita kata nak tiru terus boleh tiru, kebanyakannya adalah datang daripada pengalaman hidup mereka yang sering ditimpa bencana.

Contoh macam disiplin diri orang Jepun. Orang Barat langsung tak dapat faham kenapa orang Jepun boleh jadi begitu tenang, beratur untuk mendapatkan bantuan. Kalau di US, dah siap merebut dan merompak. Tapi kekerapan bencana membuat orang Jepun ada sikap “redha”. Kalau berebut pun bukan boleh dapat apa, malah hanya akan menyusahkan orang.

Bencana alam juga membentuk nilai estetika dan falsafah hidup orang Jepun. Disebabkan kekerapan gempa bumi, tak guna nak bina rumah-rumah besar yang sophisticated sebab boleh hancur dalam sekelip mata. Jadi orang Jepun lebih mementingkan konsep “minimalisme” – bukan saja lebih praktikal malah ketika bangunan runtuh, ia akan mengurangkan kerosakan harta benda dan kebahayaan.

Dengan kata lain, bangsa yang hebat lahir daripada ujian samada dalam bentuk ujian alam atau ujian manusia. Ujian alam seperti gempa bumi banyak membentuk sikap sabar dan praktikal orang Jepun, manakala ujian manusia seperti peperangan dan penindasan membentuk sikap kompetitif dan kelicikan bangsa seperti orang Korea dan orang Yahudi.

Bencana dan musibah, sebenarnya ialah ujian yang mengandungi hikmah untuk memperhebatkan sesebuah bangsa. Bangsa yang tidak pernah dilanda bencana akan sentiasa hidup dalam zon selesa, terlebih manja, dan tunggu saat tenggelam dalam edaran masa.

Dalam gambar: barisan orang Jepun beratur semasa menerima bantuan di Sendai, selepas gempa bumi 11 Mac 2011.